کۆرۆنا، بەرۆکی ریاڵ مەدرید بەرنادات - تۆڕی میدیایی خەڵک\nیانەی ریاڵ مەدریدی ئیسپانی رۆژی یەکشەممە، ڕایگەیاند؛ یاریزانێکی سەرەکی لە میانی ڕووبەڕووبوونەوەکانی گەڕی 33ی خولی ئیسپانی بەرامبەر یانەی خیتافی، بەهۆی گومانی توش بوونی بە ڤایرۆسی کۆرۆنا بەشداری کێبڕکێکان ناکات.\nلە بەیاننامەیەکی فەرمیدا ڕیاڵ مەدرید ئاشکرایکردووە : ” ڤیدی ڤالڤێردی، لە ڕۆژی شەممە( 17 ی نیسان ) لەپارێزبەندی تەندروستیدایە، بەهۆی بەرکەوتنی ڕاستەوخۆی لەگەڵ کەسێکدا، کە پشتڕاستکراوەتەوە تووشی ڤایرۆسی کۆرۆنا بووە ” .\nیانە شاهەنەییەکە ئەوەی خستووەتەڕوو: ڤاڵڤێردی بەهۆکاری ئەو گومانە لەگەڵ تیپەکەی بۆ یاری بەرامبەر خیتافی یاریی ناکات.\nبەر لە ڕاستبوونەوەی گومانەکان لەسەر ڤاڵڤێردی جێی باسە هەریەکە لە سێرجیۆ ڕامۆس و ڕافائێل ڤاران بەرگریکارانی ڕیاڵ مەدرید تووشی ڤایرۆسی کۆرۆنا بوون.\n22 تشرینی دووهەم 2021 6.00 pm\nخەڵك- پیدرۆ گۆنزالیس لۆپێز، ئەستێرە لاوەكەی هەڵبژاردەی ئيسپانیا، خەڵاتی لاوی زێڕینی ساڵی 2021ی بەدەستهێنا…\n12 تشرینی دووهەم 2021 3.35 pm\nخەڵك- ڕادیۆی كەتالۆنیا ڕایدەگەیەنێت، باریی تەندروستی سێرجیۆ ئەگوێرۆ هێرشبەری ئەرجەنتینی، یاریزانی بەرشلۆنە…


له‌لایه‌ن: محەمەد ڕزگار - به‌روار: 2021-02-08-18:27:00 - کۆدی بابەت: 2087\nجوگرافیای وڵاتی میدیا\nدەوڵەت - State\nلەڕووی ڕووبەرەوە ڕووسیا بە گەورەترین وڵاتی جیهان دادەنرێت كە ڕووبەكەی 10.6 ملیۆن كیلۆمەتر دووجایە. لەدوای ئەوەوە كەنەدایە كە ڕووبەرەكەی 4.5 ملیۆن كیلۆمەتر دووجایە. لە ڕووسیا 9 كاتی جیاواز (time zone) بوونی هەیە و سنوری لەكەڵ 14 وڵاتی دراوسێدا هەیە.\nبنەچەی ڕووسیەكان دەگەڕیتەوە بۆ سەردەمی دامەزراندنی ڤایكینگەكان لەسەر دەستی كیڤان ڕووس (Kievan Rus) لە سەدەی 9ی زاینی. پاشان ڕووسیا پەرەی سەند لەسەر دەستی پاشای ڤایكینگەكان بە ناوی پاشا ڕوڕیك (Rurik)، بەڵام دواتر لەلایەن مەنگۆلەكانەوە داگیركرا لە ساڵی 1237. سەرەتا بە شاری مۆسكۆ دەستیان پێكرد لەبەر دووری ناوچەكە و لاوازی بەرگرییەكانی. دواتر پاشماوەی ڕووسەكان یەكیانگرتەوە و دووبارە دەسەڵاتیان فراوانكردەوە، بەڵام زیادبوونی دەسەڵاتیان زیاتر لە سەردەمی ئیڤانی سامناك (Ivan the Terrible) بوو لە نێوان ساڵانی 1533 بۆ 1584. ئیڤان وەك ئیمپڕراتۆری فەرمی هەستا بە دامەزراندنی ویلایەتی ڕووسیای ناوەند و قەبارەكەی دووهێندە كرد بە داگیركردنی كازان، ئەستراخان و سیبیریا. لە ساڵی 1700 ڕووسیا بوو بە سێیەم گەورەترین وڵاتی جیهان، هەروەها دوای شۆڕش (کۆماری سۆسیالیستی فێدرالیستی سۆڤیەتی ڕووسی) گەورەترین بەشی یەكێتی سۆڤیەت بوو. لە كاتی هەڵوەشانەوەی یەكێتی سۆڤیەت، ڕووسیا كە بە (فیدراسیۆنی ڕووسیا) ناسرابوو لە 15ی كانونی یەكەمی 1991 بە فەرمی دامەزرا.\nهەرچەندە ڕووسیا 17% ڕووبەری جیهان پێكدەهێنێت بەلام تەنها 2% دانیشتوانەكەی پێكدەهێنێت. وڵاتی چین گەورەتریت وڵاتی جیهانە لەڕووی دانیشتوانەوە، كە ژمارەكەی 1.3 ملیارە و لە 19% دانیشتوانی جیهان پێكدەهێنێت. لە سەردەمی كین دینێستی (Qing Dynasty) كە لە سەدەی 17 بۆ سەرەتای سەدەی 20 خایاند، دانیشتوانەكەی لە 150 ملیۆنەوە زیادی كرد بۆ 450 ملیۆن بە بۆنەی زیادبوون و بەرەوپێشچوونی كشتوكاڵ و تەكنەلۆچیای كشتوكاڵی كە وای لە وڵاتەكە كرد بتوانێت دانیشتوانەكەی تێر بكات. زیادبوونێكی تری دانیشتوانی چین لە دوای جەنگی جیهانی دووەمەوە بوو كە ماۆ زێدۆنگ (Mao Zedong) لە دەسەڵاتدا بوو. چین لەم ماوەیەدا بەرەوپێشچوونێكی تەوای بەخۆیەوە بینی، بە تایبەتی لە كەرتی تەندروستی كە بووە هۆی درێژكردنەوەی ژیانی دانیشتوانەكەی، لەهەمان كاتتدا ماۆ داوای لە دانیشتوانەكەی دەكرد كە خێزانەكانیان گەورەتر بكەن چونكە ماۆ لای وابوو كە زۆری دانیشتوان دەبێتە هۆی بەهێزكردنی وڵاتەكەی. لە سەردەمی حوكمڕانی ماۆ دا كە لە 1949 بۆ 1976 بوو، دانیشتوانی چین لە 540 ملیۆنەوە بوو بە 940 ملیۆن. دواتر بۆ ڕێگری كردن لە گەشەسەندنی دانیشتوان، چین یاسای تاك منداڵی لە ساڵی 1979 پەیڕەو كرد كە بووە هێواشكردنەوەی گەشەسەندنەكەی. بەڵام دانیشتوانی چین گەشتە سەروو 1 ملیار، كە ویلایەتە یەكگرتووەكانی ئەمریكا لە پلەی سێهەم دێت كە ژمارەی دانیشتوانەكەی 313 ملیۆنە.\nپێناچێت چین لە یەكەمیدا بمێنێتەوە، چوونكە ویلایەتە یەكگرتووەكان پێشبینی دەكات لە 15 ساڵی داهاتوودا ژمارەی دانیشتوانی چین و هیندستان بگاتە 1.5 ملیار. لێرەدا ژمارەی دانیشتوانی چین بەرەو كەمبوونەوە دەچێت چونكە زۆربەی دانیشتوانەكەی بەتەمەنن و ڕێژەی لەدایكبوونی كەمە، بەمشێوەیە ژمارەی دانیشتوانی هیندستان لە چین زیاتر دەبێت.\nبابه‌ته په‌یوه‌ندیداره‌كان به : گەورەترین وڵات لەڕووی ڕووبەرەوە كوێیە؟


بەهەشت | چپەیەك بۆ.. لاوان... گەوهەرانی بێ وێنە\nمیوانی ئەمڕۆ: ٦٦٠\nمیوانی هەفتە: ٦٦٠\nكۆی گشتی سەردان لە بەرواری ٢٠١٠/١٥/٥: ١٥٣٩٣٧٩٤\nسەرەتا » لاوان\nچپەیەك بۆ.. لاوان... گەوهەرانی بێ وێنە\nنووسەر: بلال جلال\nبەرواری بڵاوکردنەوە: ٢٠١٢/٠٥/٠٤\nالحمد لله رب العالمين،والصلاة والسلام على أشرف الأنبياء والمرسلين وعلى آله وصحبه أجمعين.أما بعد:\nبە دڵنیاییەوە هەموو ئاین و بانگەواز و بزوتنەوە و پارت و گروپێك، یەكەم ئامرازێك و یەكەم ماددەیەك كە دەستی بۆ درێژ بكات لەبۆ بونیاتنان و پەرەپێدان و سەركەوتنی... گەنج و لاوە..!!\nئیسلامیش لە پێش هەموویانەوە و لە هەموشیان باشتر و دڵسۆزانەتر و تەواوتر دەستی گەنج و لاوە خوێن گەرم و بە ئەمەكەكانی خۆی دەگوشێت و كاری گەورەیان پێدەسپێرێت...! ئەمە پێچەوانەی هەموو ڕێبازێكی خوار و خێچ كە تەنها بەكاریان دەهێنێت..! یان بەشتی بچوكی دونیاییەوە دەیان خەڵەفێنێت..! ئیسلام بە تازەلاو و گەنج ناڵێت موراهیق و هەرزەكار..! بەڵكو دەڵێت ئاقڵ و پێگەیشتوو..!! بۆیە لەم تەمەنەی كە نا موسڵمانان بە شێت و بێ ئەقڵ لە قەڵەمی دەدەن، ئیسلام و موسڵمانان بە بەرپرس و ژیر نازناوی لێ دەنێن و پشتی پێدەبەستن لە جیاتی شت لێ نەگرتن و بە هەرزەكار زانینی! مەگەر ئێستا كاتی دانانی قەڵەمی كار و ئیش لەسەر دانانی نی یە..؟! كەواتە جێی گرنگی و بایەخە لای موسڵمانانی ماف ناسی ڕاستەقینەی ڕاستگۆ...!!\nهەر لەبەر ئەم گرنگی و بایەخەبوو هەستام و چپەیەكم كرد..! هەرچەندە ئەگەر ڕاستگۆبم داندەنێم بەو ڕاستیەدا كە من شایستەی ئەوە نیم كە ئەلفێك بەدەم بائێكەوە بدەم بۆ ئامۆژگاری كردن و بیرهێنانەوە..! بەڵام خۆمم پێ نەگیرا كە ئەوەی بیستوومە و فێری بووم لە زانایان و پیاوچاكانی ئیسلامەوە پەنهانی بكەم و نەیگەیەنم..!\nجا هەر كەم و كورتیەك هەبوو، بە دڵنیاییەوە لە من و نەفسی بەدكارمەوەیە و لە شەیتانەوەیە، ئەگەریش چاكی و باشیەكی تێدابوو لە خودای بەسۆز و میهرەبانەوەیە.\nداواكارم خودا هەموان موەفەق و سەركەوتوو بكات... لە منیشی وەربگرێت بەرەحمی خۆی.\nchpayak bo lawan 58.pdf\n١.٨٣ مێگا بایت\nکاتی دروستبوونی ئەم لاپەڕەیە: ٠.٠١٧٨ چرکە


2 ጴጥሮስ 3 NASV – دووەم پەترۆس 3 KSS | Biblica\n2 ጴጥሮስ 3 NASV – دووەم پەترۆس 3 KSS\nدووەم پەترۆس 3:1-18\n1خۆشەویستان، ئەمە دووەمین نامەیە بۆتان دەنووسم، تێیاندا بە یادتان دەهێنمەوە تاکو بیری پاکتان بوروژێنم، 2هەروەها تاکو وتەکانی پێغەمبەرە پیرۆزەکان بێنەوە یادتان، هەروەها ڕاسپاردەی مەسیحی خاوەن شکۆ و ڕزگارکەرمان کە لە ڕێگەی نێردراوانتان دراون.\n3پێش هەموو شتێک پێویستە ئەوە بزانن کە لە کۆتایی زەمانەدا خەڵکی گاڵتەجاڕ دێن و گاڵتە دەکەن، دوای ئارەزووە خراپەکانیان دەکەون، 4دەڵێن: «کوانێ بەڵێنی هاتنەوەی؟ لەو کاتەوەی باوباپیرانمان مردوون، لە سەرەتای بەدیهێنانەوە هەموو شتێک وەک خۆیەتی.» 5بە ئەنقەست ئەوە پشتگوێ دەخەن کە لە کۆنەوە بە فەرمایشتی خودا ئاسمان دروست بووە و زەویش لە ئاو و بە ئاوەوە پەیدابووە. 6هەروەها بەهۆی ئەم ئاوەشەوە بوو کە جیهانی ئەو کات ژێر ئاو کەوت و لەناوچوو. 7بەڵام زەوی و ئاسمانی ئێستا بە هەمان فەرمایشت بۆ ئاگر هەڵگیراون، بۆ ڕۆژی لێپرسینەوە و لەناوچوونی خراپەکاران پارێزراون.\n8بەڵام خۆشەویستان تەنها ئەم شتەتان لەیاد نەچێت، ڕۆژێک لەلای یەزدان وەک هەزار ساڵە و هەزار ساڵیش وەک ڕۆژێکە. 9یەزدان سەبارەت بە بەڵێنەکەی خاو نییە، وەک هەندێک بە خاوی دەزانن، بەڵام لەگەڵمان پشوو درێژە، نایەوێت کەس لەناوبچێت، بەڵکو دەیەوێت هەمووان بۆ تۆبەکردن بێن.\n10بەڵام هاتنی ڕۆژی یەزدان وەک هاتنی دز وایە، تێیدا بە دەنگێکی بەرز ئاسمان نامێنێت، بە سووتان توخمەکان لەناودەچن، زەوی و ئەو کارانەی تێیدایە نامێنێت.\n11کە هەموو ئەو شتانە لەناوبچن، ئیتر پێویستە ئێوە چ جۆرە کەسانێک بن؟ دەبێت بە پیرۆزی و لەخواترسی بژین، 12چاوەڕوانی ڕۆژی خودا دەکەن و پەلە لە هاتنی دەکەن، چونکە تێیدا ئاسمان بە ئاگر لەناودەچێت، توخمەکانیش بە سووتان دەتوێنەوە. 13بەڵام بەگوێرەی بەڵێنەکەی، ئێمە چاوەڕوانی ئاسمانی نوێ و زەوی نوێین، کە ڕاستودروستی تێیدا نیشتەجێیە.\n14خۆشەویستان، کە چاوەڕێی ئەو شتە دەکەن، تێبکۆشن بۆ ئەوەی بێ لەکەیی و بێ گلەیی لە ئاشتیدا لەلای ئەو بدۆزنەوە. 15بزانن کە پشوودرێژی پەروەردگارمان هەلێکە بۆ ڕزگاری، وەک پۆڵسی برای خۆشەویستمان بەگوێرەی ئەو داناییەی خودا پێیداوە بۆی نووسین. 16ئەو لە هەموو نامەکانیدا لەبارەی ئەم شتانەوە دواوە، ئەوەی هەندێک شتی تێدایە گرانە بۆ تێگەیشتن کە نەزان و نەچەسپاوەکان، وەک نووسراوە پیرۆزەکانی دیکە3:16 مەبەستی ئەوەیە کە نامەکانی پۆڵس وەک تەورات و زەبوورە.، بۆ لەناوچوونی خۆیان دەیشێوێنن.\n17بۆیە خۆشەویستان، چونکە ئێوە لەپێشدا دەزانن، ئاگاداری خۆتان بن، نەوەک بە خراپەی سەرپێچیکاران چەواشە بن و لە چەسپاوی خۆتان بکەون. 18بەڵکو لە نیعمەت و ناسینی عیسای مەسیحی ڕزگارکەر و پەروەردگارماندا گەشە بکەن.\nشکۆی ئێستا و هەتاهەتایە بۆ ئەوە. ئامین.\nKSS : دووەم پەترۆس 3


یەکێک لەو کەسانەی لە هێرشەکەی ئۆهایۆ کوژرا خوشکی تەقەکەرەکە بووە\nهەرێم خۆى بۆ دۆخى “نائاسایی کۆرۆنا” ئامادە دەکات\nدایکی گواردێلا بەهۆی ڤایرۆسی کۆرۆناوە گیانی لەدەستدا\nبۆ ڕێگری لە کۆرۆنایەکی تر داوای قەدەغەکردنی بازرگانی بە هەندێک ئاژەڵەوە دەکرێت\nلەم هەفتەدا چوار ڕووداوی تەقەکردن لە ئەمریکا ڕوویانداوە\n13:01 دوو شه‌ممه 05 ئاب 2019\nیەکێک لەو کەسانەی لە هێرشە چەکدارییەکەی ئۆهایۆی ئەمریکا کوژرا، خوشکی تەقەکەرەکە بووە و چەند خولەکێک پێش ڕووداوکە لە گەڵیدا بووە.\nمیدیاکانی ئەمریکا بڵاویانکردەوە، بەپێی لێکۆڵینەوەکانی پۆلیس، کچێکی تەمەن 22 ساڵ بە ناوی میگان بیتس، لە ناو کوژراوەکانی هێرشە چەکدارییەکەی شاری دایتۆنی ئەمریکادایە و خوشکی تەقەکەرەکە بووە.\nڕووداوەکە بەرەبەیانی رۆژی یەکشەممە 4ی ئابی 2019 ڕوویدا، گەنجێکی سپی پێستی ئەمریکی لە شەقامێکی قەرەباڵەغی ناوەندی شاری دایتۆن ویلایەتی ئۆهایۆی ئەمریکا، بە چەکێکی ئێم 16 هێرشی کردە سەر ژمارەیەک هاوڵاتی مەدەنی.\nبەهۆی هێرشەکەوە 9 کەس کوژران و 27 کەسی دیکەش بریندار بون و بەهۆی نزیکی پۆلیس لە شوێنی تەقەکردنەکە، دوای کەمتر لە یەک خولەک لە تەقەکردنەکە هێرشبەرەکە کوژرا.\nهێزەکانی پۆلیس دوای چەند کاتژمێرێک ناسنامەی تەقەکەرەکەیان ئاشکرا کرد و ڕایانگەیاند ” گەنجێکی ئەمریکییە دانیشتوی هەمان شارە و ناوی کۆنۆر بیتسە و تەمەن 24 ساڵە”.\nبەپێی میدیا ناوخۆییەکان، ئەوەی جێگای سەرسوڕمانی هێزەکانی پۆلیس بووە، یەکێک لەو کەسانەی لەنێو کوژراوەکاندایە خوشکی هێرشبەرەکەیە.\nریچارد بێڵ بەڕێوبەری پۆلیسی دایتۆن رایگەیاندوە “کۆنۆر بیتس چەند خولەکێک پێش ئەنجامدانی هێرشەکە لەگەڵ خوشکەکەی “میگان” بە ئۆتۆمبێلێک گەیشتونەتە ئەو شەقامە، سەرەتا پێکەوە بوون و دواتر لە میگان لە ئۆتۆمبێلەکە دابەزیوە.”\nریچارد بێڵ ئاماژەی بەوەداوە “دواتر میگان لەگەڵ کوڕێکی دیکەدا لەبەردەم یانەی نید پیپەرز وەستاوە، براکەشی (تەقەکەرەکە) بە چەکێکەوە ڕاستەوخۆ چووەتە شەقامەکە و دەستی بە تەقە کردن کردووە.”\nبەپێی زانیارییەکانی پۆلیس تەقەکەرەکە زیاتر لە 100 فیشەکی تەقاندوە، هەردو چەکەکەشی لەرێگای ئینتەرێتەوە لە تەکساس کڕیوە، چونکە لە ویلایەتەکەی خۆیدا کڕین و فرۆشتنی چەک قەدەغەیە.”\nپۆلیس تا ئێستا بۆی ئاشکرا نەبووە، کوژرانی خوشکی هێرشبەرەکە بە ئەنقەست بووە یاخود بە هەڵکەوت پێووە بووە، هەروەها ڕوون نەبووەتەوە میگان ئاگاداری هێرشەکە و ئامادەکارییەکانی براکەی بووە یاخود نا، چونکە خۆی و براکەشی لەروداوەکەدا کوژران.\nبەپێی ئەو گرتە ڤیدیۆیانەی پۆلیس بڵاویکردووەتەوە، تەقەکەرەکە بە هەڕەمەکی دەست بە تەقە دەکات و دوای ئەو کەسانە دەکەوێت کە لەو شەقامە بوون.”\nبەڕێوبەری پۆلیسی دایتۆن وتوشیەتی “هێزەکانیان نزیک بوون لە شوێنی ڕووداوەکەوە و لەماوەی 30 چرکەدا لە دوای تەقەکانی هێرشبەرەکە، هێزەکانیان دەستبەجێ تەقەیان لێکردوە و کوشتویانە.”\nپۆلیسی دایتۆن باسی لەوەش کردوە “هێرشبەرەکە بەتەواوەتی خۆی ئامادەکردووە بۆ هێرشەکە، دەموچاوی بە ڕووبەندێک داپۆشیوە، پارێزەری گوێ و دەستکێش و ئەژنۆ و چەند کەرەستەیەکی دیکەی بەکارهێناوە، هەروەها دوو چەکی پێبوە و چەکێکیان لەنێو ئۆتۆمبێلەکەیدا بووە بەکاری نەهێناوە.”\nئەم روداوە لەکاتێکدایە تەنها لەماوەی چەند ڕۆژی رابردودا، چوار هێرشی چەکداری هاوشێوە لە ویلایەتەکانی ئۆهایۆ، تەکساس، کالیفۆڕنیا و شیکاگۆ ڕوویانداوە و بەهۆیەوە نزیکەی 36 کەس کوژراون و زیاتر لە 50 کەسیش بریندار بون.\nڕێكخراوى تەندروستى جيهانى داواكاريیەكى نوێى لە جيهان هەيە "دەستشۆر و سابون بۆ خەڵک دابین بکەن"\n08:49 یه‌ك شه‌ممه 29 ئادار 2020\nقایمقامیەتی سلێمانی نزیکبوونەوەى لە “سەرکەوتن بەسەر کۆرۆنادا” ڕاگەیاند\n10:37 پێنج شه‌ممه 02 نیسان 2020\nلەماوەی کەرەنتینەدا چۆن لەگەڵ هاوسەرەکەت خۆت لەشەڕ بەدوور دەگریت؟\n19:30 هه‌ینی 13 ئادار 2020\nکەرکوک؛ بەهۆی ئەوەی منداڵەکانیان لێ سەندوەتەوە ژنێک خۆی سوتاند و گیانیلەدەستدا\nرێکخراوى تەندروستى جیهانى هۆشداریدەداتە عێراق “توشبووى زیاتر تۆماردەکرێت”\n"لەکاتى تێکەڵبوونى خەڵک لەگەڵ یەکتر ژمارەى توشبوون زیاد دەکات"\n18:26 یه‌ك شه‌ممه 29 ئادار 2020\n22:03 چوار شه‌ممه 11 ئادار 2020\nکۆرۆنا دژایه‌تی خۆشی ده‌كات و كۆنگره‌یه‌كی له‌باره‌ی خۆیه‌وه راگرت


عەفرین‌و شەڕەکانی سوریا - ئاوێنه\nعەفرین‌و شەڕەکانی سوریا\nهێرشی تورکیا بۆ سەر عەفرین یەکێکە لە‌شەڕەکانی ناو سوریا. شەڕەکانی سوریا چەند شەڕێکن‌و لە‌ڕووی کات‌و شوێن‌و ئەکتەر‌و ئامانجەوە جیاوازن. شەڕی یەکەم شەڕی خەڵكی سوریا (زۆرینە سوننە) لە‌گەڵ رژێمی ئەسەدی عەلەویدا بو. پاشان ئەمە بو بە‌جەنگی خوێناوی گروپە توندڕەوەکان، بە‌هاوکاری تورکیا‌و وڵاتانی کەنداو، لە‌گەڵ ئەسەددا، هەتا هاتنی داعش. قۆناغی داعش قۆناغی بە‌جیهانی بونی شەڕی سوریا بو. داعش وەک کردار‌و وەک ئایدیۆلۆژیا‌و وەک مامەڵە کێشەی لە‌گەڵ سیستەمی لیبراڵی (ڕۆژئاواییدا) هەیە‌و ئامانجی گۆڕینی سیستەمی حوکمداری جیهانیە، لە‌دەوڵەتەوە بۆ خەلافەت.\nداعش کە بە‌خێرایی گەشەی کرد، کۆمەڵگای نێودەوڵەتی هێنایە ناو سوریا. ئەوەی لای هەموو سکۆلەرێکی پەیوەندی نێودەوڵەتی ئاشکرایە، کە هیچ دەوڵەتێک تەنها لە‌پێناو خێر یان چاکە کار ناکات بە‌تایبەت لە‌دەرەوەی سنوری. هەمیشە دوو ئامانجی سەرەکی هەڵسوکەوتی وڵاتان لە‌قاڵب ئەدەن: ئاسایش‌و بەرژەوەندی.\nهاتنی وڵاتان بۆ سوریا تێکەڵەیەک بو لە‌ئەم دوانە. هەر وڵاتێک جۆرێک لە‌مەترسی تایبەتی هەبو، لە‌گەڵ بەرژەوەندی تایبەت. بۆیە هەر وڵاتێک بە‌دوای پارتنەری خۆیدا دەگەڕا لە‌ناو سوریادا. سەرەتا با لە‌زلهێزە ناوچەییەکانەوە دەست پێبکەین، پاشان زلهێزە جیهانیەکان‌و ئینجا پەیوەندییان‌و یاریەکانیان.\nئێران کە ئامانجی دروستکردنی رێگایەکی وشکانیە بۆ سەر دەریای ناوەڕاست دەبو بە‌هەموو شێوەیەک داکۆکی لە‌ئەسەد بکات، بۆ ئەوەی ئەم کارەی بۆ فەراهەم بکرێت. لەم پێناوەدا پشتیوانی ئەسەد بو، ئێرانیەکان هەرگیز ئەو ئامانجەیان بە‌نهێنی نەهێشتبوەوە کە ئاسایشی وڵاتەکەیان پابەستە بە‌ئاسایشی سوریاوە. ئەم رەفتارەی ئێران رەگی زۆر ئاڵۆزی هەیە. بە‌کورتی ئێران لە‌کۆمەڵگای نێودەوڵەتیدا ئامادەییەکی لاوازی هەیە، بۆ قەرەبوی ئەمە هەوڵ دەدات لە‌ئاستی ناوچەکە پێگەیەکی بەهێزی هەبێت هەتا کۆمەڵگای نێودەوڵەتی بەبێ ئەو هیچ کارێک نەکات لە‌ناوچەکە. لە‌هەمانکاتدا ئێران بە‌ئاسانی ناتوانێت لە‌رێگای تەقلیدییەوە پەرە بە‌بەرژەوەندیەکانی بدات بۆیە بە‌مۆدی ناتەقلیدی کارەکانی دەکات. ئێران لە‌رکەبەری ئەمەریکا، نزیکایەتی لە‌گەڵ روسیادا هەیە: لە‌ئەنجامی ئەمە، هاوکێشەیەکی سەربازی پێکهات کە ئێران‌و ئەسەد‌و هاوپەیمانەکانی لە‌سەر خاک، روسیا لە‌ئاسمان، هەروەها لە‌ئاستی دیپلۆماسیدا جۆرێکی تر لە‌هەماهەنگی، ئەم گروپە هەتا ئاستێک سەرکەوتنی بەرچاویان بە‌دەستهێنا. بەڵام کەس براوەی تەواو نیە لە‌سوریا هەتا ئێستا.\nتورکیا یەکێکی تر لە‌وڵاتانی زلهێزی ناوچەکە، هەمیشە سوریای وەک ناوچەی نفوزی خۆی زانیوە، لە‌ڕووی مێژوویی‌و جوگرافی‌و مامەڵەی سیاسیەوە. بۆیە تورک هەر لە‌سەرەتاوە وەهایان بیر دەکردەوە کە ئەسەد وەک سەرکردەکانی تری بەهاری عەرەبی بە‌ئاسانی دەڕوات‌و پاشان ئەوان دەتوانن لە‌رێگای هێزە هاوپەیمانەکانیانەوە حوکمی سوریا بکەن. لە‌بیرمە ٢٠١٢ لە‌ئەنقەرە لە‌گەڵ هاوەڵ‌و هاوڕێ تورکەکانمدا گفتوگۆی ئەم دۆزەمان دەکرد، ئەوان تا ئاستێکی زۆر دڵنیابون لە‌خێرایی کۆتایی ئەسەد‌و رۆڵی بەرچاوی ئەوان لە‌ناوچەکە. بەڵام دۆخەکە وەها دەرنەچو. تورکیا لە‌وڵاتێک کە چاوەڕێی ئەوە بو کە زۆرترین دەستکەوتی هەبێت لە‌سوریا وردە وردە بەرەو دۆخێک رۆشت کە ببێتە لاوازترین وڵات لە‌هاوکێشەی سوریا سەرباری سنور‌و سوپا‌و پەیوەندی. ئەمەش هۆکاری سەرەکی ئەوەبو کە تورک خۆیان بە‌تەنها بوێری‌و توانای ئەوەیان نەبو کە ببنە لایەنی شەڕکەر لە‌سوریا، هەروەها بە‌هۆی ئەندامێتی ناتۆیان، ئەو کارە بۆیان ئاسان نەبو، بە‌تایبەت هیچ وڵاتێکی ناتو، حەزی لەوە نەبو کە راستەوخۆ بەشداربێت لە‌شەڕەکەدا. تورکەکان بەردەوام داواکارییەکانیان رەفز دەکرا، بە‌تایبەت لە‌لایەن ئەمریکاوە، کە ئیدارەی ئۆباما بە‌هیچ شێویەک سوریای بە‌مەترسی بۆ سەر ئاسایشی ئەمریکی‌و بەرژەوەندی ئەمریکی نەدەزانی، هەروەها لە‌ڕووی مێژووییەوە سوریا هەرگیز خاکی تەقلیدی ئەمریکا نەبوە، لەبەر گرنگ نەبونی‌و نەبونی هیچ بڕێکی گرنگ لە‌ووزە لەو وڵاتەدا. سوریا بە‌درێژایی جەنگی سارد دۆستێکی هەژاری سۆڤیەت بو لە‌ناوچەکە، هەرگیز، سەرباری بونی کێشە‌و سنور لە‌گەڵ ئیسرائیلدا راستەوخۆ لە‌سنوری خۆیەوە ئاسایشی ئیسرائیلی نەخستە ژێر مەترسیەوە.\nکاتێک ئەمریکاییەکان ناچاربون بە‌هۆی هاتنی داعشەوە کە دژ بە‌داعش لە‌سوریا بجەنگن، ئەو کاتە بە‌دوای هێزی پیادەدا دەگەڕان، چونکە ئەمریکا دەمێکە بیر لەوە دەکاتەوە چۆن کوشتار‌و تێچونی شەڕی کەمبکاتەوە، لە‌ڕێگای پۆلەسی پێ-نەنانە-سەر-خاک. چونکە ئەزمونی عێراق دەردێکی بە‌ئەمریکا دا لە‌ڕێگەی کوشتار‌و تێچونەوە کە ئاسان نەبو بۆ ئەمریکا بتوانێت درێژە بە‌سەرکێشی لەو جۆرە بدات. دیارە شەڕ بۆ وڵاتی دیموکراسی ئاسان نیە، کاتێک کە خەڵکی چالاک‌و پەرلەمان‌و میدیای هەبێت.\nلە ئەنجامی ئەمەدا ئەمریکاییەکان کوردیان وەک هاوپەیمانی خۆیان هەڵبژارد. ئەم هاوپەیمانیە کارێکی ئاسان نەبو. سەرەتا ئەمریکا لە‌گەڵ هێزی تردا هەوڵیدا بەڵام هیچی کاریگەری نەبو لە‌سەر ئەرزی واقیع. ئەوەی بە‌ئەمریکا ئاشنا بێت، بەئاگایە کە کاتێک دێتە سەر جەنگ ئەمریکا ئەولەویەتی کاریگەرییە نەک دیموکراسی یان ماف. چۆن هێزێک ببینێتەوە کە کاریگەری هەبێت لە‌سەر باری جەنگ. کاتێک ئەمە دەستەبەر بو ئەوا ئیتر دەتوانێت چاوپۆشی لە‌هەمو رەهەندەکانی تر بکات.\nئەمریکاییەکان بۆ کارکردن لە‌گەڵ کورد لە‌سوریا، کە کاریگەرترین هێزی پەیەدەیە، دەبو، رێگایەک بدۆزنەوە بۆ مامەڵە لە‌گەڵ تورکیادا. ئەم مامەڵەیە هەمیشە لە‌سەر دوو تەوەر بو، یەکەم پەیەدە‌و پەکەکە جیاوازن، دووەم پەیوەندییەکە کاتی‌و تەکتیکیە بۆ شەڕی داعش. تورکیا هەرگیز باوەڕی بەیەکەمیان نەبو، بەڵام هیوای لە‌سەر دووەمیان هەڵچنیبو. دیارە لە‌پاشخان ئەمەدا دۆخی پاش جەنگی سارد لە‌ئارادایە کە دۆخی کۆتایی ئایدیۆلۆژیایە. بۆ ئەمریکا هەرگیز گرنگ نیە کە پەیەدە خاوەن چ ئایدیۆلۆژیایەکە، چونکە هیچ کام لە‌لایەنە سەرەکیەکانی ململانێکە خاوەن ئایدیۆلۆژیایەکی جیاواز نیە. دەکرێت بوترێت ئێران خاوەن ئایدیۆلۆژیای جیاوازە بە‌ڕوکەش بەڵام ئێران هێزێکی تەقلیدی دەوڵەتیە، بە‌تایبەت دەوڵەتی ئیقلیمی لە‌مامەڵەیدا. بۆیە ئەمریکاییەکان هەرگیز هێندە بایەخ بە‌ئایدیۆلۆژیای پەیەدە نادەن. پەیەدەش لە‌ئاستی باڵادا بە‌ئاگایە لە‌دۆخی جیهان بۆیە زیاتر پراگماتیستە نەک ئایدیۆلۆجیست.\nهاوپەیمانییەکەی نێوان کورد‌و ئەمریکا درێژەی کێشا‌و ئەنجامی هەبو. ئەمە نزیکبونەوەی زۆری دروستکرد بەتایبەت لە‌گەڵ پنتاگۆندا. لە‌لایەکی ترەوە ئەوەی وەهایکرد کە هاوپەیمانییەکە پتەو بێت رەفتاری تورکیا بو. تورکیا کاتێک بە‌ئامانجەکانی نەدەگەشت هەوڵی ئەوەی دەدا لە‌فشار لە‌سەر ئەمریکا‌و ئەوروپا دروست بکات. ئەم فشارانە لە‌ناوخۆی تورکیا‌و دەرەوە، زیاتر ئەمریکاییەکانی دوور دەخستەوە لە‌تورکیا لەبری نزیکبونەوە. بەڵام سەرباری ئەمە هەمیشە دیدێک هەبو کە ئەمریکا لە‌ئەنجامدا دەگەڕێتەوە بۆ پەیوەندی لە‌گەڵ تورکیا چونکە پەیوەندی دەوڵەت-دەوڵەت هەمیشە بەهێزترە لە‌پەیوەندی دەوڵەت-نادەوڵەت.\nبەڵام بە‌لاوازبون یان تەواوبونی داعش، دیمەنێکی تر لە‌ناوچەکەدا سەری هەڵدا. یان توێژێکی نوێ لە‌شەڕ هاتە ئاراوە. ئەویش شەڕی پاش داعش لە‌سوریا. ئایا سوریا دەبێت چۆن بێت، کێ براوە بو، سوریا پانتایی کێیە، کێ بە‌ئامانجەکانی گەشت‌و کێ بێ دەستکەوت بو.\nهەموو هێزەکان لە‌ناوچەکە لە‌مامەڵە کردن لە‌گەڵ وەڵامی ئەم پرسیارانەدا لە‌هەوڵی ئەوەدان کە چۆن رێگری بکەن لە‌سەرکەوتنی ئەویتر، لە‌بەئامانج گەیشتنی ئەویتر، لە‌رێگریکردن لە‌فەراهەمبونی ئامانجەکانی ئەویتر. لێرەوە لە‌جەنگی دوای داعش سەرزەمینێکی نوێ هاتە ئاراوە کە ئایا کێ بەروبومی ئەم جەنگە دەدورێتەوە. ئێران‌و روسیا، لە‌گەڵ سوریا لە‌لایەک دەمێکە چاوەڕێی ئەوەن کە سەرکەوتووبن.\nبە‌هاتنی ئیدارەی ترەمپ، سیاسەتی ئەمریکا بەرامبەر ئێران گۆڕا بۆ سیاسەتی تەقلیدی ئەویش رێگریکردن لە‌فراوانخوازی ئێران‌و هەوڵدان بۆ گەڕانەوەی ئێران بۆ نێو سنوری خۆی. ئەم سیاسەتە ئەمریکای ناچار کرد کە پلانی دوای داعشی دیسانەوە پێویستی بە‌کورد بێت. بۆ راهێنانی بۆ ئەم قۆناغە ئەمریکا دەستیکرد بە‌ئامادەکردنی هێزی سوپایی‌و رێکخراوی کوردی.\nڕاگەیاندنی راهێنانی ئەم سوپایە، دەستوبرد لای تورکەکان وەها لێکدرایەوە، یەکەم، ئەمریکا پەیوەندی لە‌گەڵ کورددا درێژە دەکێشێ بۆ پاش داعش. دووەم، ئەمریکا بە‌مانەوەی لەوێ سەربەخۆییەک بە‌کورد دەبەخشێت. بونیادنانی سوپا رەنگە ببێتە هۆی ئەوەی کە کورد حوکمی خۆیان بکەن بە‌دوور لە‌دەسەڵاتی ئەوانیتر. ئەمە لای تورک وەک جۆرێک لە‌بونی دەوڵەت لێکدەدرێتەوە. ئەم نەرەتیڤە لە‌ناو تورکیا بە‌ئاسانی بڕوای پێدەکرێت‌و رەواجی هەیە چونکە سایکی کەسی تورک هێشتا نەیتوانیوە کە پەشۆکانی قۆناغی پاش کۆتایی عوسمانی بەجێبهێڵێت کاتێک هێزە جیهانیەکان هەوڵی ئەوەیان دا کە تورکیا لە‌سەر نەخشە بسڕنەوە. تورک وەها بیردەکەنەوە کە بە‌جودابونەوەی کورد ئەوان بونیان نامێنێت. دیارە مەبەست لێرەدا بونی سیاسی‌و جیۆپۆلتیکیە نەک بونی فیزیکی.\nبۆیە لای ئەوان دروستبونی هێزو قەوارەیەک لە‌سوریا بۆ کورد، کە لە‌کوردی باشور پەیوەندی پتەوترە لە‌گەڵ کوردانی باکوردا، بۆ تورک مایەی مەترسیەکی راستەقینەیە. ئەردۆگان بە‌خرۆشانی ئەم مەترسیانە دەیەوێت لە‌ناوخۆدا سۆزی ناسیونالیستەکان‌و ئەوانیتر بەلای خۆیدا رابکێشت بۆ هەڵبژاردنی ساڵی داهاتو، لە‌بونەوەی خۆی بە‌سەرۆکی نوێ بە‌پێی دەسەڵاتە نوێکانی، گۆڕانکاریە دەستوریەکان.\nتورکەکان لەم روانگەیەوە وەهایان دەبینی کە دەبێت هەوڵی ئەوە بدەن پەیوەندی کورد‌و ئەمریکا بپچڕێنن یان کورد ناچار بکەن بە‌کۆتایی هێنانی ئەو پەیوەندیە. بەڵام ئەمریکا سێ ئامانجی تری جیاوازی هەیە: یەکەم، بەرامبەر ئێران، دووەم لە‌ناوخۆی سوریا، سێیەم لە‌گەڵ روسیادا. لە‌هەرکام لەم سێ ئامانجە کورد رۆڵێکی سەرەکی دەبینێت. بۆیە ئەمریکاییەکان کاتێک کە کەوتنە ژێر فشار لە‌لایەن تورکیاوە لە‌بەرامبەر پلانی دروستکردنی هێز، گەڕانەوە بۆ یاریە تەقلیدیەکانی خۆیان، ئەویش لایەک قسەیەک دەکات‌و لایەکی تر قسەیەکی تر، بەڵام لە‌سەر ئەرزی واقیع لە‌کارەکانیان بەردەوام بن. ئیستا رونە پلانی راهێنانی سوپا نەوەستاوە‌و بەڕێوەیە.\nتورکیای خۆ بەلاوازبین توانای ئەوەی نیە هێرش بکاتە سەر ئەو جێگایانەی کە سوپای ئەمریکی لێیە. بۆیە لە‌هەوڵی عەفریندا بو لە‌ماوەی زیاتر لە‌ساڵی رابوردودا. دیارە ئەگەر لە‌ڕووی ستراتیژی سەربازیەوە لێی بنواڕین نەدەبو تورکەکان پلانی هێرشیان بۆ سەر عەفرین ئاشکرا بکەن، چونکە توخمی پەشۆکان‌و سوپرایز بەشێکی سەرەکیە لەهێرشی سەربازی. بەڵام تورکەکان، یەکەم نەیاندەویست هێرشەکە ئەنجام بدەن، دووەم وەهایان دەبینی کە بە‌ئاسانی ئەنجامی دەدەن، بەهۆی ناهاوتایی تەکنەلۆجی نێوان هەردولا. تورکەکان لەوە بە‌ئاگان کە هیچ لایەک حەز بە‌هێرشی ئەوان‌و سەرکەوتنیان ناکات. بەڵام ناچاربون کە داوا لە‌روسەکان بکەن. بۆ ئەم مەبەستە حەقان فیدان‌و ئاکار پێش ئەنجامدانی هێرشی سەر عەفرین سەردانی روسیایان کرد‌و وردەکاری پلان‌و ئامانجەکانیان بەروسەکان وت. خێرا پاش سەردانەکە روسەکان قسەیان گۆڕی، بەوەی ئەمریکایان تاوانبارکرد بە‌هەوڵی تاک لایەنەی لە‌سوریا دژ بە‌ئەوانیتر.\nروسەکان نایانەوێت تورکەکان لە‌حەلەب نزیک ببنەوە، سەرکەوتنە چاوەڕوانکراوەکەیان لێ تێک بدەن. نایانەوێت جارێکی تر هێزە دژە ئەسەدەکان بەهێزبکەنەوە ناچاربن لە‌سوریا زیاتر بمێننەوە‌و بگەڕێنەوە بۆ دۆخی شەڕ. هەروەها نایانەوێت هێزێکی تر ئامادە لە‌سەر ئەرز لە‌سەر مێزی گفتوگۆ دابنیشێت کە لە‌ژێر کاریگەی ئەواندا نەبێت. بەڵام دیارە روس‌و تورک لە‌سەر ئەم وردەکارییانە رێک کەوتون. بەم پێیە وەها دەردەکەوێت تورک تەنها دژ بە‌کورد کاردەکەن‌و خاکی کوردستان بە‌ئامانج دەگرن. روسیا ویستی ئەم هەوڵە بۆ بەهێزکردنەوەی سوریا‌و زاڵبونی سوریا بەکاربهێنێت. بەڵام تورکیا ئەوەی پێخۆش نیە. هەروەها ئێرانیش هاتنی تورکیا‌و هاوپەیمانە سوننەکانی پێباش نیە کە هاوکاری وڵاتانی کەنداون.\nیەکەم، هەتا ئیستا وەها دەردەکەوێت کە هێرشی سەر عەفرین نە لە‌رووی سەربازی‌و نە لە‌رووی سیاسیەوە بۆ تورکیا‌و خێرا‌و ئاسان نیە. بە‌جۆرێک چەندین کۆمێنتاری سەربازی باس لە‌ئەگەری شکستی سەربازی تورک دەکەن بە‌هۆی سروشتی ناوچەکە‌و رێکخراویی پەیەدە‌و مامەڵەی سوریا بە‌رێگەپێدان بە‌پەیەدە بۆئەوەی بە‌خاکی ژێردەسەڵاتی سوپای سوریادا بتوانێت چەکدار‌و تەقەمەنی بگوێزێتەوە.\nدووەم، تورکیا لە‌ئاستی نێودەوڵەتیدا دۆستی نیە بۆ ئەم پلانە. تەنانەت ئەوانەش کە گڵۆپی سەوزیان بۆ هەڵکردوە، بە‌هیوا نین کە سەربکەوێت.\nسێ، ئەمریکا بژاردەی تری نیە جگە لە‌کورد. بۆیە ئەمریکا جەخت لە‌سەر ئەوە دەکاتەوە کە شەڕی داعش کۆتایی نەهاتوە. ئەمەش بەمانای ئەوەیە کە پەیوەندی ئەو لە‌گەڵ کورددا دەبێت بەردەوام بێت، چونکە شەڕەکە کۆتایی نەهاتوە.\nچوارەم، کاتێک هیچ کام لە‌هێزەکان نایانەوێت ئەویتر سەربکەوێت ئەوا ئەگەری زۆرە سوریا بە‌ناوچەی نفوز‌و ململانێ دەمێنێتەوە، چونکە کێشەکەی تەنها پەیوەست نیە بە‌سوریا خۆیەوە بەڵکو بە‌دۆخی پەیوەندی نێوان هێزەکان. بەم پێیە ئێمە ناتوانین باس لە‌کۆتایی شەڕ بکەین لە‌سوریا، بەڵکو تەنها رەنگە جۆر‌و ئەکتەرەکان دەگۆڕین.


هاوبەشەکانی زەراب، ئامیرەکانی سیخوریکردنیان بەسەر ئێردۆغانیانەوە کڕیوە – بزاڤی خزمەت\nهاوبەشەکانی زەراب، ئامیرەکانی سیخوریکردنیان بەسەر ئێردۆغانیانەوە کڕیوە\nلە چەند ساڵی ڕابردوودا چەند ئامێرێکی سیخوڕیکردن لە ئۆفیسی کارکردنی ڕەجەب تەییب ئێردۆغان سەرۆک کۆماری تورکیا دۆزرایەوە، کە لەو کاتەدا سەرۆک وەزیرانی تورکیا بوو.\nئادەم یاوز ئاسڵان ڕۆژنامەنوسی تورکیا، لە ویلایەتە یەکگرتوەکانی ئەمەریکا ڕایگەیاند، کەوا هاوبەشەکانی رەزا زەراب کڕیاری ئامێرە سیخوڕیەکانی ئۆفیسەکەی ئێردۆغانن.\nئاسڵان، سەبارەت بەو رەزا زەرابەی کە ئێردۆغان بە کەسێکی خێرخواز ناوی دەبرد و دواتر بە تۆمەتی ئەنجامدانی سیخوڕی دەستگیرا بەسەر سەروەتی کەسە نزیکەکانیدا وتی” با قسەیەکی خێر بۆ جەماعەتی مێدیای سەر بە دەسەڵات بکەم، ئەو کەسەی لەبەردەمیدا پاڵ دەکەوتن، ئەوەی وڵاتیان لە پێناو سووتاند، ئەو کەسەی دوو جار داوای ڕوونکردنەوەیان لە ئەمەریکا کرد سەبارەت بە تەندروستی و سەلامەتی، توانای ئەوەیان نیە شتێک بنوسن لەسەر سیخوڕبوونی ناوبراو، من بەڵگەیەکم لەسەر سیخوڕ بوونی زەراب بۆ هێناون”.\nئاسڵان بەم شێوەیە لەسەر قسەکانی بەردەوام بوو:\nئەو ئامێرانەی لەلایەن دەزگای هەواڵگری و ئاسایشی تورکیاوە بەکاردەهێنرێن، لەلایەن کۆمپانیای “ATM” بۆ بازرگانی کەرەستەی ئاسایش و بەرگری دەهێنرێنە تورکیا، کە ئێکیم ئاڵپەتەکین یەکێکە لە دەستەی بەڕێوەبەرانی. سەبارەت بە ئاڵپتەکین، لە ماوەی ڕابردوودا ئەوە ئاشکرا بوو کە لە ویلایەتە یەکگرتوەکانی ئەمەریکا کاری لۆبیچێتی بۆ ئێردۆغان کردووە. بەڵام لە ساڵی ٢٠١١ کۆمپانیایەکی تر بە ناوی”حەزار” ئامێری گوێگرتن دەهێنێتە تورکیا. ئەوەی لێرەدا سەرنج ڕاکێشە کۆمپانیاکە تایبەتە بە کاری پاڵاوگە، بەڵام ئامیری گوێگرتنی هاوردەی تورکیا کردووە!\nئەم کۆمپانیایە چەند هاوبەشێکی هەیە وەک: عەلی پۆلات، موستەفا ئێرۆڵ، رەزان پۆلات، هەموو شتێک هەتا ئێرە ئاساییە، بەڵام ئەوەی لێرەدا سەیرە عەلی پۆڵاتە کە هاوبەشێکی رەزا زەرابە لە کۆمپانیایەکی تر بە ناوی هۆما؛ پۆڵات لە هەمان کاتدا وەک زەراب لە دایک بووی شاری تەبریزە لە ئێران.\n” بە تۆمەتی کاری سیخوڕی دەستگیراوە بەسەر هەموو شتومەکی کۆمپانیاکە و هاوبەشەکانی”\nهاوبەشەکانی تری کۆمپانیای هۆما بریتین لە:پەرڤیز لەکی، گەرمان غەنبەری ئارابۆڵو، مەهمەت مەهدی جولا زادە، محمد رەزا پاشاپور نیکو، حوسەین نۆباری، بابەک ناژانی، ئایدن هاریزی، بەهرام دەرەگاهی، بەهرۆز بیوکئۆغلو، موستەفا ئەسفەهانی، زۆربەی هاوبەشەکان بە گشتی خەڵکی ئێرانن.\nتەواوی ئەم ناوانەی سەرەوە لەگەل رەزا زەرابدا تۆمەتبار کراون بە کاری سیخوڕی و دەست بەسەر سەروەت و سامانیاندا گیراوە. زۆریان فەرمانی دەستبەسەرکردنیان بۆ دەرکراوە. تەواوی ئەم کەسانە لە یەک دۆسیەدا ناویان هاتووە، بەڵام لەبەر ئەوەی لە وڵاتی تورکیا ڕۆژنامەنوس نەماوە، کەس یەک شتی سەبارەت بەم ڕووداوە نەنوسیوە.\nئەمە لە کاتێکدایە لە ساڵانی ڕابردوودا، بزاڤی خزمەت بە دانانی ئامێرەکە لە ژووری ئۆفیسی کارکردنی ئێردۆغان لە ئەنقەرە، تۆمەتبار کرا.\nدوای ئەوەی دەزگای هەواڵگری تورکیا(میت) دەستی بەسەر ئامێرەکاندا گرت، بزاڤی خزمەتیان بە دانانی ئامێرەکە تۆمەتبار کرد. دواتر لە بەرواری ١٠ ی کانونی دووهەمی ٢٠١٢ ئامێرەکانیان نارد بۆ دەزگای TÜBİTAK هەتا لێکۆڵینەوە لەسەر دانەرانی ئامێرەکە ئەنجام بدەن. بەڵام دواتر دەزگاکەشیان تۆمەتبار کرد بەوەی سەر بە بزاڤی خزمەتە و ڕاپۆرتی ساختەی لەسەر ئامێرەکە پێشکەش بە حکومەت کردووە.\nدواتر لێکۆڵینەوە لەگەڵ هەریەک لە : سەرهات دەمیر بەرپرسی ئاسایشی پاراستنی ئامێر و سیستەمە تەکنیکیەکانی ئۆفیسی سەرۆکایەتی وەزیران، عەلی ئۆزدۆغان بەڕێوەبەری بەشی تەکنینی دەزگای هەواڵگری، سەدات زاڤەر یاریدەدەری بەڕێوەبەری بەشی تەکنینی دەزگای هەواڵگری، ئیلکەر ئوستا و ئەنەس چغجی کارمەندی بەشی تەکنینی دەزگای هەواڵگری؛ کە دواتر هەردووکیان بە دانانی ئامێرەکە لە ئۆفیسی ئێردۆغان تۆمەتبار کران. لە دۆسیەی لێکۆڵینەوەدا بانگەشەی ئەوە کرابوو کە ئەو دوو کارمەندە بەرپرسی کۆنتڕۆڵکردنی ئامێری جاممەر بوون و بە دزیەوە چوونەتە ژوورەکەی ئێردۆغان و دایان ناوە. لە دۆسیەی لێکۆڵینەوەدا ئاماژە بەوە کراوە کە ئامێرەکان لە بەرواری ٢٥ ی ١١ ی ٢٠١١ لە ئۆفیسی کەچیئۆغرەن دانراوە و ، هەروەها ئامێرێکی تر لە بەرواری ٢٤ ی ١١ ی ٢٠١١ لە ئۆفیسی فەرمی ئێردۆغان لە چانکایا دانراوە.\nسەرچاوە: ماڵپەڕی TR724\n"زیندانەکان پڕن لە منداڵی ساوا و ژنانی دوو گیان، ئیتر بەسە"\n"لەسەر ئەوەی دان بە بەڵگەیەکی ساختەدا نانێت، دەخرێتە ژووری تاکە کەسیەوە"


ئازایەتی، تیمارێک بۆ رۆح - قەڵەم\nئازایەتی، تیمارێک بۆ رۆح\nتاریخ ایجاد در سه شنبه, 23 آبان 1396 22:29\nئەوە ئەسڵێکی سایکۆلۆژییە مرۆڤیک کە سوکایەتی پێکرابێ و چارەسەری نەکردبێ، هەوڵدەدا بە سوکایەتی کردن بە مرۆڤەکانی تر قەرەبووی بکاتەوە. هەر ئەم یاسایە، سەبارەت بە توند و تیژییش دەخوا. ئەوەی توند و تیژی لەگەڵ کرابێ، هەوڵدەدا بە نواندنەوەی توند و تیژی لەگەڵ خەڵکانی تر، قەرەبووی بکاتەوە.\nهەتا ئەزموونکردنی سوکایەتی و توندوتیژی زۆرتر، ئەوا زەرورەتی نواندنەوەیان زیاتر و زیاتر.\nبەڵام لەلایەن ئەم جۆرە کەسانەوە توندو تیژی بەتایبەت سەبارەت بە لاوازەکان خۆی نیشان دەدا. بۆ وێنە سەبارەت بە ژن، منداڵ یان ئاژەڵ. هەتا یاسایش بزر بێ و کۆمەڵگا زیاتر نەریتی بێت، ئەوا ئەم نواندنەوەیە لە ئاستێکی بەرزتردا خۆی دەنوێنێ.\nیەکێک لە دەرهاوێشتەکانی ئەزموونکردنی سوکایەتی و توندوتیژی، ترسنۆکییە. ئەمە ئەو هەستەیە، کە مرۆڤی لەم چەشنە، لە دەروونی خۆیەوە زۆر هەستی پێدەکا. بۆیە لە قۆناغەکانی تری تەمەنیدا زۆر بۆی گرینگە وای پیشانبدا ترسنۆک نیە و بۆ ئەم مەبەستەیش نواندنەوەی ئازایەتی لە رێگای ئازاردانی لاوازەکانەوە جێگایەکی گرینگی بۆ پەیدا دەکا. لێرەوە دەبینین ئیدی توند و تیژی و سوکایەتی لە ناو بنەماڵە، واتە سەبارەت بە ژن و بە منداڵ و هەروەها سەبارەت بە ئاژەڵیش دەگاتە ترۆپی خۆی.\nبەڵام سەیر ئەوەیە لەم جۆرە کەسانەدا پێویستیی نواندنەوەی ئازایەتی (واتە ترسنۆک نەبوون) رەنگە قەت کۆتایی نەیەت و بە درێژایی تەمەنیان خۆی نیشان بدات.\nجاری وایە ئەم نواندنەوەیە خۆی دەهاوێتە دۆخی سیاسەتەوە. چەک و چەکداربوون ئەو تایبەتمەندییانەن کە هەستی درۆینەی ئازایەتی لەم جۆرە کەسانەدا دەگەیەنێتە ترۆپک. رەنگە خۆشترین شوێن بۆ ئەم جۆرە کەسانە، بەستێنی سیاسی بێت. چونکە لێرەدا ئایدیۆلۆژیا پاساوی توندوتیژی دەداتەوە و بگرە لە رێگای سرود و شیعر و حیماسەوە، ئەو هەستەیان تیادروست دەکا کە ئەوان بە راستی خەریکە بە رێگایەکدا دەڕۆن لە ئەزەلەوە دروست و لەجێی خۆیدا بووە.\nجاری وایە سیاسەتیش دەبیتە شوێنێک بۆ ئەم شێوازە لە ئازایەتی!\n١٥ نۆڤێمبری ٢٠١٧


هه‌رگیز ئاوا جله‌كانت تاقی مه‌كه‌ره‌وه\nله توێژینه‌وه‌یه‌كدا زانایان بۆیان ده‌ركه‌وتووه ئه‌و جلانه‌ی به تازه‌یی له بازاڕ ده‌یكڕیت، باشتر وایه بشۆرێن ئینجا تاقی بكرێنه‌وه، چونكه به‌و شێوه‌یه بڕێكی زۆر ڤایرۆس و به‌كتریا له خۆی هه‌ڵده‌گرێ.\nفیلیپ ترنۆ پزیشكی به‌شداربوو له‌م توێژینه‌وه‌یه، بۆی ده‌ركه‌وتووه كه به ده‌یان ڤایرۆس و به‌كتریا له ناو جله نوێكاندا كۆ بوونه‌ته‌وه و ده‌بنه هۆی تووشكردنی مرۆڤ به هه‌ستیاری، كه ڕه‌نگه هه‌ندێك جار بیگه‌یه‌نێته حاڵه‌تی خراپیش لێیان.\nهه‌روه‌ها زانایان ئه‌وه‌شیان بۆ ده‌ركه‌وتووه كه زۆربه‌ی ئه‌و حاڵاتانه‌ی سكچوون و ڕشانه‌وه و ئازاری گه‌رووه‌ی خه‌ڵكدا ڕوو ده‌ده‌ن، به‌هۆی تاقیكردنه‌وه و له‌به‌ركردنی جلی تازه‌یه كه نه‌شۆراون.\nچونكه خه‌ڵك به دیمه‌نی ڕازاوه‌ی دووكانه‌كان و پاكی ڕووی جله‌كان فریو ده‌خۆن و ڕاسته‌وخۆ له‌به‌ری ده‌كه‌ن، بۆیه تووشی حاڵه‌تی له‌ناكاو ده‌بن و به‌كتریای جۆری "كره‌ویه"یان پێ ده‌كه‌وێت.\nبه‌شێكی زۆری تووشبوونی خه‌ڵكیش به‌م هه‌ستیارییانه، له ئه‌نجامی گواستنه‌وه‌ی به‌كتریای نه‌خۆشییه‌كانه له كه‌سێكه‌وه بۆ كه‌سێكی تر، له‌به‌ر ئه‌وه‌ی جله‌كانیش كه نمایش كراون پێشتر له لایه‌ن كه‌سێكی تره‌وه تاقی كراونه‌ته‌وه، بۆیه به ئاسانی له‌و ڕێیه‌وه به‌كتریای نه‌خۆشییه‌كان بۆ یه‌كێكی تر ده‌گوازرێته‌وه. زانایان ڕێنوێنیمان ده‌كه‌ن كه هه‌رگیز پێش شووشتن جل تاقی نه‌كه‌ینه‌وه و له‌به‌ری نه‌كه‌ین.\nسه‌رچاوه_ سكای نیوز


ئایا لە ململانێی نێوان ئازادی و دادپەروەری دەبێت بژاردە کامیان بێت؟ - بنکەی روناکبیریی گەلاوێژ :: Gelawej\nئایا لە ململانێی نێوان ئازادی و دادپەروەری دەبێت بژاردە کامیان بێت؟\nهەمەڕەنگ Dec 18, 2020\nسام درێسەر - بەکوردی کردن: بیلال نەسرین\nکامۆ و سارتەر کۆمۆنیست بوون یاخود سۆسیالیست؟ بۆچی کامۆ دژی شۆڕشی توندوتیژانەبوو؟ ئایا لە کێشمەکێشمی نێوان ئازادی و دادپەروەری گەرەکە کامیان بژاردەبێت؟\nئەوان دوو ھاوڕێی زۆر نزیک بوون. ئەلبێرکامۆ لە جەزائیری ژێر سایەی فەڕەنسا، لە خێزانێکی ھەژار کە کۆچەریی ئەوروپی بوون ھاتووەتە دونیاوە و سەروسیمایەکی قەشەنگی ھەبوو. ژان پۆڵ سارتەر لە خێزانێکی چینی خانەدانی کۆمەڵگای فەڕەنسی ھەڵکەوتووە و بەھیچ شێوەیەک قەشەنگ و لەبەردڵان نەدەھاتە پێش چاو. ئەوان لە پاریس، لە سەروبەندی داگیرکردنی فەڕەنسا لەلایەن نازییەکانەوە، بەیەکتر ئاشنابوون و پاشی جەنگی جیھانی دووەم ھاوڕێیەتییەکەیان زیاتر گەشەی کرد. لەو زەمەنەدا، زەمەنێک کە شار ھێدی ھێدی بۆ کەشی ئاسایی خۆی دەگەڕایەوە، کامۆ نزیکترین دۆستی سارتەر بوو. لە پاشتردا سارتەر دەڵێت: لەو سەردەمەدائێمە تۆمان زۆر خۆشدەویست.\nئەوان دوو سیمای درەوشاوەی ئەو سەردەمە بوون. ڕۆژنامەکان بەردەوام چالاکیەکانی ڕۆژانەی ئەوانیان بڵاودەکردەوە:"سارتەر لە کافێ دو میگو[کافێیەکی ناسرەوە لە شاری پاریس] جێگیربووە و کامۆ سەرتاسەری پاریس تەی دەکات". لەگەڵ دەستپێکی بونیادنانەوەی شار، کامۆ و سارتەر وتاربێژ و دەنگە لەبەرچاوەکانی ئەو سەردەمە بوون. ئەوروپا لەئاگری جەنگدا سوتابوو، ئەما خۆڵەمێشێک وەک پاشماوەی جەنگ بەجێما، کە هەلومەرجێکی بۆ وێناکردنی دونیایەکی نوێ فەراھەمکردبوو. خوێنەرانی بەرھەمەکانی کامۆ و سارتەر ماتڵی ئەوەبوون بزانن ئەوان چۆن وێنای ئەو دونیا نوێیە دەکەن و چۆن شکڵدەگرێت. سیمیۆن دی بوڤوار، یەکێک لەو فەیلەسوفانەی کە لەگەڵ ئەوان بوو، دەڵێت: ئێمە دەبوو بۆ سەردەمی پاش جەنگ، ئایدیۆلۆژیایەکمان فەراھەمکردبا. ئەو ئایدیۆلۆژیایە لە فۆڕمی بوونگەرای [Existentialism] شکڵی گرتوو و مانیڤێستبوو. کامۆ، سارتەر، و ئەو ڕۆشنفکرانەی کە لەگەڵیان بوون دینیان پشتگوێ خست، شانۆنامەی نوێ و کاریگەرییان بۆسەر تەختەی شانۆ گواستەوە، داوایان لە خوێنەرەکانیان دەکرد ژیانی ڕەسەنی پێشتریان بەدەستبێننەوە، و وتاریان لەبارەی [پووچی جیھان] جیھانێک خاڵی لە ئەمانج و چارەنوس و بەھا، دەنووسی. کامۆ دەڵێت: تەنھا جەستەکان، ئەستێرەکان، ھەقیقەتگەلێک بوونیان ھەیە کە لەتوانادابێت بەدەست درکیان پێبکرێت. ئێمە دەبێت ژیان لەم جیھانەدا بنیادبێنین و خۆمان مانا و بەھای پێببەخشین تاوەکو بتوانین درکی پێبکەین. بە مانایەکی دیکە، مرۆڤەکان ئازادن و ئەم ئازادییە بارێکە بە کۆڵیانەوە و لەپشت ئازادییەوە بەرپرسیاریەتییەکی دژوار ئامادەیە، بەرپرسیاریەتی لە پێش وەرگرتنەوەی ژیانی ڕەسەن.\nئەلبێر کامۆ لە دەستکورتییەوە تاوەکو بەدەستھێنانی خەڵاتی نۆبڵ بۆ ئەدەبیات\nئەگەر ئایدیای ئازادی لای سارتەر و کامۆ لەڕووی فەلسەفییەوە ھاوپەیوەستبووبێت، ئەوا ناکۆکیان لەسەر پرەنسیپ و فاکتەری مانیڤێستبوونی سیاسیانەی دادپەروەری سەریھەڵداوە. ئەوان پێداگربوون لەسەر ئەوەی لەتەک نادادپەروەی لەسەنگەردابن و کۆشش و تەقەلای لەناوبردنی نادادی بەربنەمای کاریان بێت. بە بڕوای ئەوان ھیچ چینێک بەئەندازەی چینی کرێکاران،پڕۆلیتاریا، دووچای نادادی نەبوون. لە گۆشە نیگای سارتەر و کامۆوە، کرێکاران لەگەڵ کارەکەیان زنجیرکراون و لە مافی ئینسانی خۆیان بەھەرەمەند نین و بێبەش کراون. بۆ بەدەستھێنانی ئازادی ئەوان(پڕۆلیتاریا)، پێویستە سیستمێکی سیاسی نوێ بێتە کایەوە. کامۆ لە ساڵی ١٩٥١، «مرۆڤی یاخی»ی بڵاوکردەوە. ئەو لەم پەرتووکەدا پوختەی [فەلسەفەی یاخیبووان]ی بەیانکرد. ناوەڕۆکی پەرتووکەکە بەمانای دەقیقی وشە فەلسەفی نەبوو بەڵکو ئاوێتەیەک بوو لە ئایدیای فەلسەفی و سیاسی: ھەموو مرۆگەل ئازادن، بەڵام ئازادی خود شتێکی ڕێژەییە، دەبێت لە سنوورەکان، میانڕەوی، و «مەترسییەکانی پێوانە» پارێزیبکرێت، بژاردەی ڕەھا دژی مرۆگەلە. کامۆ بەر لە ھەرشتێکی دیکە، شۆڕشی توندوتیژانەی دایە بەر ڕەخنە. لە بارودۆخی تایبەتدا دەتوانرێت کەڵک لە زەبروزەنگ وەربگیرێت (ھەرچۆنێک بێت کامۆ دژی جەنگی فەڕەنسابوو لەبەرامبەر نازییەکان)، بەڵام کەڵک وەرگرتنی تۆندوتیژی لە شۆڕشدا بۆ پێدانی پلە و شوناسێکی دڵخۆزانە لە مێژوودا شتێکی خەیاڵپڵاوانە، ڕەھاگەرایانە، و حەتا خیانەتە لە خودی خۆت. کامۆ دەڵێت:ئازادی ڕەھا گوزارشتە لە حەقی بەھێزترین تاک کە دەسەڵاتی بەسەریدا زاڵبێت، ئەمە لە کاتێکدا کە دادپەروەری ڕەھا لەئاکامی لەناوبردن و ڕەشکردنەوەی کۆی ململانێ و کێشمەکێشمەکان بەدەست دێت و دێتە ئاراوە؛ لەئەنجامدا، ئەم دادپەروەرییە کرۆکی ئازادییە.ئەم دووبەرەکی و دانونەکوڵانەی نێوان دادپەروەری و ئازادی دەبێتە ھۆی پایانی ھاوسەنگی (Balance) ھەمیشەیی، میانڕەوی سیاسی، و بە ڕەسمی ناساندنی شتێکە کە زۆرترین سنوورەکان بەرھەمدێنێت: «مرۆڤبوونمان». ئەو دەڵێت: دەبێت بۆ بونیادنانی خود بژیت و ڕێگە بۆ ژیانکردنیش خۆشبکرێت.\nبۆ سارتەر، (مرۆڤی یاخی) ناپەسەند بوو. بەبۆچوونی سارتەر گەیشتن بە دادپەروەری و ئازادی کامڵ و بێ خەوش لەکردن دێت- ئەڵبەتە بە مانیڤێستبوونی کۆمۆنیزم-. لە ژێر ھەژموونی سەرمایەداری و بوونی چینی ھەژار، کرێکاران (پڕۆلیتاریا) ناتوانن ئازادبن. ھەڵبژاردەکانیان بەبێ خواست و ئارەزووی خۆیان و نائینسانی: یان کاری تاقەتپڕوکێن و لە توانابەدەریان ھەبێت یان بمرن. بەڵام کۆمۆنیزم بە لەناوبردن و سڕینەوەی سەرکوتکەران و گەڕاندنەوەی سەروەری و خودموختاری بۆ کرێکاران، خواست و نیازی ماددی تاکەکان فەراھەمدەکات و لەئاکامدا دەتوانن باشترین ڕێگە بۆ خۆشنوودی و خۆبنیادنان دەستەبەر بکەن. بەپێی ئەم ڕێکخستنە ئەوان ئازادن و بەئامادەگی ئەم یەکسانییە ڕەھایە، ئەوا بەھەمان شێوە دادپەروەریش بەرقەرارە.\nناکۆکی و نەسازانی جەوھەری لەو خاڵەدا چڕبووەوە کە بە بۆچوونی سارتەر و زۆرێک لە چەپگەراکان، بۆ مانیڤێستبوونی کۆمۆنیزم توندوتیژی لە شۆڕشدا پێویستبوو، لەژێر سایەی سیستمێکی سەروەر کە دەبوو بە شکست دووچاربکرێت. ئەڵبەتە تەواوی چەپگەراکان لەگەڵ بەکاربردنی توندوتیژیدا نەبوون. ئەم ناکۆکییەی نێوان چەپگەراکان-توندڕەو و میانڕەو- بە دەربڕینی کۆمۆنیستەکان و سۆسیالیستەکان، شتێکی نوێ نەبوو. بەو پێیە، لە دەیەی ١٩٣٠ و سەرەتاکانی دەیەی ١٩٦٠ ئەم دوو ڕەوتە بە تێپەڕبوونی کات دژی فاشیزم بەیەکتر پەیوەست دەبوون. ئەما بەلەناوچوونی فاشیزم، دووبەرەکی نێوان چەپگەرایانی توندڕەو (ڕەوایەتی بەخش بە توندوتیژی) و چەپگەرایانی میانڕەو (دژبەری کەڵک وەرگرتن لە توندوتیژی) سەرلەنوێ سەریھەڵدایەوە. لەگەڵ بەردەوامی ناکۆکییەکان و دامەزراندی یەکێتی سۆڤیەت، کە بە جۆشدان و پشتگیری توندڕەوەکان لە سەرتاسەری ئەوروپا گەشتە لوتکە و ترۆپکی خۆی، و بە نیگەرانی لە خێوەتگای بەندکراوان(لە ڕووسیا)، ترسی سەرتاپاگیر و دادگای نمایشیی، ناکۆکییەکان قوڵتر بوویەوە. پرسیارێک کە ھەر چەپگەرایەک لە سەردەمی دوای جەنگ ئاڕاستەی دەکرا، زۆر سادەبوو: " لەگەڵ کام لایەنیت؟ ". کامۆ بە بڵاوکردنەوەی «مرۆڤی یاخی» بەرگری لە سۆسیالیزمی ئاشتیخوازنە کرد کە دژی شۆڕشی توندوتیژانە بوو. ئەو ھەواڵانەی کە لە یەکێتی سۆڤیەتەوە دەگەشتنە گوێ، زیاتر کۆمۆنیزمیان لەپێش چاوی کامۆ دەخست: کۆمۆنیستەکانی سۆڤیەت نەک یەکگرتوو و ئازاد نین بەڵکو ھیچ لە ئازادی بەھەرەمەند نین. لەھەمان سەردەمدا، سارتەر لە ڕەوتی کۆمۆنیزمدا خەباتی دەکرد و لەگەڵ ئەوەدابوو کە کەڵک لە توندوتیژی پێویست وەربگیرێت.\nجودایی نێوان ئەم دوو ھاوڕێیە ھەر زوو لەسەر پەڕاوی بڵاوکراوەکان پەخشبووەوە. لە یەکێک لەو وەشنخانانەی کە سارتەر بابەتی تێدا بڵاودەکردەوە، وتارێکی ڕەخنەیی لەسەر پەرتووکی «مرۆڤی یاخی» بڵاوکردەوە، کە سەد جار لێی چاپکرایەوە. لە ڕۆژگاری ئەمڕۆدا وێناکردنی ئەوەی کە ناکۆکی نێوان ڕۆشنفکران بتوانێت تا ئەم ئاستە کار لە بیرکردنەوەی خەڵکی بکات شتێکی دژوارە، ئەما بۆ زۆرێک لە خوێنەرانی ئەو سەردەمە، ئەم ناکۆکییە ڕەنگدانەوەی لە تەنگەژەی سیاسیدا ھەبووە. لە ڕاستیدا بەبۆچوونی ئەوان، سیاسەتکردن بۆ مەیدانی ئایدیاکان و ئەندێشەکان گواستراوەتەوە و یاسا و دەستوور بەپێی پێوانەی بەھای ئایدیاکان بووە. ئەگەر تۆ بەتەواوی پەیوەستی ئایدیایەک بیت، ئایا دەبێت لە پێناویدا ئامادەبیت ئەوانی دیکە بکوژیت؟ بەھای دادپەروەری چییە؟ بەھای ئازادی چییە؟\nبیرکردنەوەکانی سارتەر لەناو خۆیدا دژییەکی دروست دەکرد و ئەو تا کۆتای ژیانی دەرگیری ئەو دژییەکیانە مایەوە. سارتەری بوونگەرا(Existentialist) کە دەیگووت: مرۆگەل مەحکومن بە ئازادی. ھەمان ئەو سارتەرە کۆمۆنیستە بوو کە لەو باوەڕەدابوو مێژوو کاتی پێویست بۆ گەشتن بە ئازادی ھەقیقی، بەمانای وجوودی وشەکە، مەیسەر ناکات. ھەرچەندە سارتەر بەشێوەیەکی ڕەسمی پەیوەستی حیزبی کۆمۆنیستی فەڕەنسی نەبوو بەڵام تا ساڵی ١٩٥٦ لە سەرتاسەری ئەوروپا بەرگری لە کۆمۆنیزم دەکرد. لەو ساڵەدا، کاتی لەشکرکێشی تانکەکانی سۆڤیەت لە بۆداپێست سەرەنجام بەوە قایلبوو کە پێشڕەوی و بەرەوپێشچوون لە سۆڤیەت بەئەنجام ناگات. " بە وتەی سارتەر، ھۆکاری نائومێدبوونی ئەو لەهەمبەر سۆڤیەت لە بۆداپێست ئەوە بووە کە ئەوان وەک ئەمریکییەکان ڕەفتاریان دەکرد ". ھەرچەندە ئەو لە سۆڤیەت دوورکەوتەوە بەڵام بەھیچ شێوەیەک دەستبەرداری ئەوە نەبوو کە تۆندوتیژی لە شۆڕشدا بەکاربھێنرێت. سارتەر تا کۆتایی ژیانی وەک یەکێک لە کاریگەرترین چەپڕەوەکان مایەوە و شارڵ دو گول پارێزەر و قەڵغانی ئەو بوو. ( پاشی یەکێک لە ھێرشە سەختەکان، داوایان لە دو گول کرد کە سارتەر دەستگیر بکات. ئەو بەرسڤی دایەوە:\n(ڤۆڵتێر زیندانی ناکرێت!).\nتوندوتیژی کۆمۆنیزم بووە باعیسی ئەوەی کامۆ ڕێگایەکی دیکە ھەڵبژێرێت. ئەو لە «مرۆڤی یاخی»دا دەنووسێ: «لە کۆتایدا، ئازادی ھەڵدەبژێرم. تەنانەت ئەگەر دادپەروەریش بەرقەرار نەبێت، ئازادی پارێزگاری لە توانای ناڕەزایەتی دەربڕین دژی نادادپەروەی دەکات و ڕێگاکانی پەیوەندی بەکراوەی دەھێڵێتەوە».\nلەگەڵ ئەوەی جەنگی سارد کۆتایی ھات، ناتوانیت لەتەک کامۆدا ھاوڕانەبیت و لە وەفاداری سارتەر بۆ کۆمۆنیزم دڵکرمێ نەبیت. کامۆ بە هەڵپرژانی بەسەر واقعیەتی سیاسی، ئەزمەی مۆراڵی، و سنورەکان و ئیمکانی هەڵەکاری مرۆڤ پەیامێکی ئەرزشمەندی بۆ سەردەمی هەنووکەیمان هەیە. حەتا پیرۆزترین و پڕبەهاترین ئایدیاکان گەرەکە لەبەرامبەر ئایدیاکانی دیکەدا هاوتابن و وەک یەک تەماشابکرێن. ڕەهاگەرایی و ئایدیالیزمی زشت و ناجۆر داهاتوویەکی مەترسیدار لە پێشڕەویماندا دەسازێنێت- لەبەر هەمان هۆکار دەقیق سەروەختێک کە کامۆ و سارتەر دەکۆشان تاکو وێنای دونیایەکی ئازادتر و دادپەروەرانەتر بکەن، ئەوروپا لە ئاگردا دەسووتا.


لیژنەی یاسایی پەرلەمانی عێراق، بڕیاریدا (12ى تشرینى یەکەمى 2020) بانگهێشتی كوتلەكانی پەرلەمانی بكات بۆ وەرگرتنی بۆچونیان سەبارەت بە میكانیزمی دابەشكردنی بازنەكانی هەڵبژاردن.\nفەرمانگەی راگەیاندنی پەرلەمانی عێراق، (11ى تشرینى یەکەمى 2020) لە راگەیەندراوێكدا ئاماژەی بەوەدا كە لیژنەی یاسایی كۆبونەوەیەكی ئەنجامداوە بۆ گفتوگۆكردن لەبارەی میكانیزمی دابەشكردنی بازنەكانی هەڵبژاردن.\nهێمای بۆ ئەوەش كردوە كە كۆبونەوەكە بە بەشداری ژمارەیەك لە پەرلەمانتارانی لیژنە جیاجیاكانی پەرلەمان بەڕێوەچوە و تێیدا گفتوگۆی میكانیزمی دابەشكردنی بازنەكانی هەڵبژاردن و ژمارەیان لە هەر پارێزگایەك كراوە.\nبەگوێرەی راگەیەندراوەكە، لیژنەی یاسایی گوێی لە پێشنیاری پەرلەمانتاران گرتوە كە جەختیان لە پێویستی بەردەوامی گفتوگۆكان كردۆتەوە لەبارەی بابەتەكە تا ئەو كاتەی دەگەنە داڕشتنێکى كۆتایی كە خواستی شەقامی عێراقی بەدیبهێنێت.\nپێشتر پەرلەمانی عێراق دەنگی دا لەسەر پێشنیارێكی لیژنەی دارایی سەبارەت بە بڕگەی بازنەكان لە یاسای هەڵبژاردنەكاندا كە بەپێی پێشنیارەكە ژمارەی بازنەكانی هەڵبژاردن لە هەر پارێزگایەكدا بە هاوتای ژمارەی كورسییەكانی كۆتای ژنان لە پارێزگاكە، دابەش دەكرێن.


کۆدی هەواڵ: 4816\nڕێکەوتی بڵاوکردنەوە: 15:43 - 2022/01/23\nبەپێی هەواڵی کوردپرێس، پاش هێرشەکەی داعش بۆسەر بەندیخانەی سناعە لە گەڕەکی گویرانی حەسەکە کە بەمەبەستی دەربازکردنی چەکدارە دەستگیرکراوەکانی ڕێکخراوەکە ئەنجام درا؛ نێد پڕایس، وتەبێژی وەزارەتی دەرەوەی ئەمریکا لە بەیاننامەیەکدا رایگەیاند کە ویلایەتە یەکگرتووەکانی ئەمریکا بەردەوام دەبێت لە پاڵپشتی کردنی هاوبەشەکانی لە ناوچەکەدا دژ بە پاشماوەکانی ڕێکخراوی تیرۆریستی داعش.\nهەروەک ستایشی هێزەکانی سووریای دیموکراتیشی کردووە کە وەڵامدانەوەی خێرا و پابەندبوونی بەردەوامی بە بەرەنگاربوونەوەی داعش لە باکووری رۆژهەڵاتی سووریا.\nلەبەیاننامەکەدا هاتووە: لەگەڵ ئەوەی هاوپەیمانی نێودەوڵەتیی تواناکانی داعشی بەشێوەیەکی گەورە لەئەنجامدانی هێرشی تیرۆریستی کەم کردۆتەوە، بەڵام هێشتا ڕێکخراوەکە بەردەوامە لە هەوڵەکانی بۆ تێکدانی سەقامگیری ناوچەکە.\nدەشڵێت: هێرشەکەی غوێران ئەوە دەردەخات کە پێویست دەکات ئەو وڵاتانەی چەکدارەکانی داعشیان لێوەهاتووە، هاوڵاتییە دەستگیرکراوەکانیان لەناوچەکانی باکووری رۆژهەڵاتی سووریا بگێڕنەوە و دادگاییان بکەن.


بۆچی مێش كرێچی ناو شەكردان نەبێت؟٢ - قەڵەم\nبۆچی مێش كرێچی ناو شەكردان نەبێت؟٢\nتاریخ ایجاد در یکشنبه, 27 خرداد 1397 15:09\nئەمجۆرە گوتارە كە دەق بە پێوەری باشە و خراپە هەڵدەسەنگێنرێت، ئەوە نە هیچ بەهایەك بۆ كاری ڕەخنەسازیی دەهێڵێتەوە، نە حورمەتێكیش بۆ بەهای دەق. ئەمجۆرە زمانەی بنووسیش كە گوتارەكەی پێ نووسیوە لە هەناوی هەمان میتۆدی خراپەوە هاتۆتە بوون. ئەمجۆرە گوتارانە لە خزمەت ئەو سیستەمە دەكات كە دەشێت بە سیستەمی سڕینەوە ناوی بهێنین\nبۆچی مێش كرێچی ناو شەكردان نەبێت؟* ٢\nبەرەو گفتوگۆیەكی ڕەخنەیی لەگەڵ (ئارام سەدیق)\nمیتۆدی باشە و خراپە\nئەمجۆرە گوتارە كە دەق بە پێوەری باشە و خراپە هەڵدەسەنگێنرێت، ئەوە نە هیچ بەهایەك بۆ كاری ڕەخنەسازیی دەهێڵێتەوە، نە حورمەتێكیش بۆ بەهای دەق. ئەمجۆرە زمانەی بنووسیش كە گوتارەكەی پێ نووسیوە لە هەناوی هەمان میتۆدی خراپەوە هاتۆتە بوون. ئەمجۆرە گوتارانە لە خزمەت ئەو سیستەمە دەكات كە دەشێت بە سیستەمی سڕینەوە ناوی بهێنین، كە ئامانج لەو سیستەمە هەتكردنی زمانی ڕەخنە و ئەدەبی كوردییە و هەمیش خزمەتكردنە بە زمانی ڕاگەیاندنەكانی حزب و گوتارەكانی ئاینی لە ڕۆژی هەینیدا. ئەوەیش دەگەڕێتەوە بۆ ئەزموونی كاری ڕۆژنامەگەریی بنووس كە لە ڕۆژنامەی (هەولێر) بەناوی (ئارام كۆشكی)یەوە كاری هەواڵنووسین و ڕاڤەكردنی كتێب و ڕاپۆرتنووسین دەكات.**\nئەمجۆرە نووسینانەیش درێژكراوەی هەمان ئەزموونن، وەلێ بە قەبارەی زیاتر و خەساركردنی لاپەڕەی زیاتر. هەروەها لە قالبدانی چەندان هەواڵ و بابەت و ڕاڤەكردنی كتێب لە قاوغی هەمان گوتاری سواو و گوتراوی پێشوەختە. ئەگەر سەیری كۆی نووسینەكانی بنووس بكەین دەگەینە ئەو حەقیقەتەی كە لە كۆی نووسینەكانیدا ناگەین بە شتێكی تازە. واتە وەك خوێنەرێك وەبەر بۆچوونێكی تازە و دیوێكی شاراوەی دەقەكانی شاعیرێكمان نیشان نادات. لێرەدا بە پێویستی دەزانم بپرسم، ئایا لەم نووسینەدا كام میتۆدی تازەی ئەدەبیاتت بەكار هێناوە؟ ئاخر میتۆد بەر لەوەی پرۆژەی نووسین بێت، پرۆژەی بیركردنەوە و خوێندنەوەی جددییە. ئایا بەو جۆرە میتۆدە خوێنەر دەتوانێت بیر لەو چەمكانە بكاتەوە؟ ئاخر ئەوە هێزی میتۆدە وامان لێ دەكات زیاتر بیربكەینەوە و بۆ هەر پەڕەگرافێك زیاتر قووڵ ببینەوە و بۆ هەر چەمكێكیش زیاتر بگەڕێن. ئایا بنووس لەم گوتارە سواوەیدا ئەوەی كردووە؟ ئایا ئەمجۆرە نووسینە جگە لە دروستكردنی وەهمی شاعیرێكی دیكە و دروستكردنی درۆی ڕووت، چی بە خوێنەران بەخشیوە؟ ئایا نووسین دەبێت لە پێناوی نووسین بێت، یان لە پێناوی زمان و بیركردنەوە؟ نووسەر دەبێت ئامانجی یەكەمی زمان بێت و لە ڕێگەی هزری زمانەوە قووڵ ببێتەوە و ئازاد بێت، دواتریش وەبەر شتی تازە بكەوێت و ئەزموونیان بكات، نەوەك ئامانجی تەنیا نووسین بێت لە پێناوی نووسین. ئەمجۆرە لە زمانی نووسین، زمانێكی پەرش و بڵاوە و خۆی بە هەموو شتێكدا دەدات و باسی هەموو شتێكیش دەكات، وەلێ لە كۆتاییدا خوێنەری هۆشیار هیچی لەلا بەجێنامینێت. واتە گوتارێکە هەموو گوتراوی ئامادە و پێشوەختەی تێ دەئاخرێت و هیچ ناڵێت شیاوی گوتن بێت،چونكە ئەمجۆرە گوتارە لە ڕوخساردا وادیارە هەمووشتێك دەڵێت، كەچی هیچیش ناڵێت. چۆن ئەمجۆرە نووسینە باسی هەموو شتێك دەكات تەنیا بابەتی بەرباس نەبێت، یان باسی هەموو شتێك دەكات و حەقی تەواو بە هیچیشیان نادات. چۆن ئەمجۆرە زمانە درێژكراوەی فیكری زمانی كادیرانی حزبە، ئەو زمانەی كە هێندەی ئامانجی ئیهانەكردنی بەرانبەرە، هێندە ئامانجی دامەزراندنی بنەمایەكی ڕەخنەیی نییە. ئەمجۆرە زمانە هێندەی لە گوتارێكی هەڕەشەكردن نزیك دەبێتەوە، هێندە گوتارێكی ئەدەبیی نییە. ئایا لە كوێی گوتاری ئەدەبیاتی دونیادا هەبووە، ڕەخنەگرێكی ئەدەبی جنێو و هەڕەشە لە نووسەری دەق بكات؟ ئایا ئەوە هەمان فیكری گوتاری سیاسیی كوردی و ئایینی نییە؟ ئەگەر نییە دەكرێت بنووس پێمان بڵێت: چییە؟ گوتاری ئێستای سیاسەتی كوردی، هێندەی گوتارێكی تێكدەر و ڕووخێنەر و تۆمەت دروستكردنە، هێندە گوتارێكی بنیاتنەرانە و پاك نییە. بنووس ئێستایش بە فیكرەیەكی سواوەوە بە میتۆدی باش و خراپ دەق هەڵدەسەنگێنێت. لێرەدا دەپرسم، ئایا هەڵسەنگاندنی دەقە بەمجۆرە لە ئەدەبیاتی كوردیدا نیوسەدە زیاترە كاری پێ دەكرێت؟ ئایا دەكرێت ئاماژە بەو میتۆدە بدەیت كە بەو میتۆدە دەقەكانت هەڵسەنگاندبێت؟ ئایا بەجددی بڕوات بە زانستی ڕەخنەسازیی هەیە؟ ئایا میتۆد بەلای تۆوە چییە و چۆن كاری پێدەكەیت؟ ئایا ئەوە كاری چی ڕەخنەگرێكە ڕێنمایی ئەدەبی دەر بكات؟ ئایا لە دونیای ئەدەبیاتدا، شتێك هەیە بەناوی ڕەخنەیی ڕێنمایی؟ بنووسێك كە ساڵانە كتێب دەخاتە ناو كتێبخانەی كوردییەوە، دەلوێت بە نووسەرێك بڵێت بیرنەكەرەوە و دواتریش ڕاڤە لەبارەی شیعرییەكانیەوە بكات؟ ئەگەر پرۆسەی بیركردنەوە بوونی نەبێت، ئایا بوونی دەق لە كوێدایە؟ ئایا دروستە لەبارەی (دەقی شاعیری بیرنەكەرەوەوە). (2) بنووسین؟ ئاخر دەبێت بەر لە نووسین بزانین هەموو دەقێك بە پرۆسەی بیركردنەوەدا تێدەپەڕێت و هیچ دەقێك بەدەر نییە لە بیركردنەوە. بنووس نووسیویەتی: " پێویستمان بە نەریتی ڕەخنەییە بۆ خوێندنەوەی شیعری كوردی و دەستبخەینە سەر ئەو كۆپیكارییە هەڵەیەی..." (3) ئایا دەكرێت بزانین نەریتی ڕەخنەیی چییە؟ ئەگەر كەسێك ساڵانێك خۆی بە كاری ڕەخنەییەوە هەڵواسیبێت، ناشێت چەمكێك بەبێ بیركردنەوە و قووڵبوونەوە لێی فڕێ بداتە ناو نووسینەوە! ئەگەر مەبەست لە كولتووری ڕەخنەیی بێت، ئەوا جیاوازە لە نەریتی ڕەخنەیی... ئایا لە نێوان پەیڤی نەریت و كولتووردا جیاوازیی دەكەیت، یان هەردووكیان هاوواتان؟ ئایا هەر بەڕاست لەلای تۆ نەریت چییە؟ ئایا هەر بەڕاست نەریت كولتوورە؟ ئایا چۆن لە نەریت تێگەیشتوویت؟ ئایا دەتەوێت بە "نەریتی ڕەخنەیی" چی بڵێیت؟ هەر لەسەر ئەو ڕستەیەدا دەوەستم. بنووس هەردووك وشەی "كاریگەریی" و "كۆپیكاریی" تێكەڵ دەكات. ئایا ئەوانە لە ڕووی چەمك و چییەتییەوە یەك مانایان هەیە؟ دواتر ئەگەر پێوەرێك لەم نێوەندەدا هەبێت و زانستی بێت، تیۆری كاریگەریی و زانستی دەقئاوێزانییە. ئایا لێرەدا زانستی دەقئاوێزانی بوونی نییە؟ ئەرێ زانستی دەقئاوێزانی بەلای بنووسەوە مانای هەیە و چی دەگەیەنێت؟ ئایا بنووس چۆن لە چەمکی كاریگەریی تێگەیشتووە؟ ئایا كاریگەریی بە وشەیەك یان بابەتێك ڕوودەدات؟ ئایا دەتوانین بە شاعیرێک بڵێین ئەو بابەتەت لەم شاعیرە بردووە و تۆ لە ژێر کاریگەری ئەودا دەنووسیت؟ ئایا بابەت دەبێتە موڵکی یەک شاعیر؟ ئایا كاریگەریی لە رێگەی بابەت و وشەوەیە، یان لە رێگەی زمان و ڕستەچنینەوەیە؟\nبا سەیری ئەو رستەیەش بکەین و دواتر لە بارەیەوە بپرسین: " ئەوەی دەقەكانی ڕامبۆ و بۆدلێر و مالارمێی بە ئێمە گەیاندووە، قەتیسبوون نەبووە لە مێژوویەكی دیاریكراودا."(4) ئایا دەكرێت ئاماژە بە سەرچاوەی شیعرەكانی ئەو شاعیرانە بكەیت، یان مەبەستتە بە خوێنەران بڵێیت: ئەوانەیش دەناسیت؟ ئەگەر مەبەستت تەنیا ناو ڕێزكردنی ئەو شاعیرانە نییە، بفەرموو چەندان كۆپلە لە شیعرەكانی شاعیر (مالارمێ) مان بۆ بنووسە. ئایا بە شیعری مالارمێ ئاشنایت، یان ئەوەتە بە تەنیا بەناوی مالارمێ؟ ئایا كامە كتێَبی شیعری مالارمێت خوێندۆتەوە؟ ئایا كامە كتێبی شیعری مالارمێ كراوە بە كوردی؟ بنووسی بەڕێز هەر بەوەش نەوەستاوە، چونكە ئەو دەیەوێت هەموو شتێك بئاخنێتە ناو نووسینەكەیەوە بۆ ئەوەی قەبارەی نووسینەكە گەورە ببێت و لاپەڕەی زیاتر خەسار بكات. هەر بۆیەیش زۆربەی پێشەكیی گوتارەكانی گوتراوی ئامادەن و سواون و بەردەوام لە كۆڕ و سیمینار و بابەتی بڵاوكراوە و نووسینی ئەدەبی كوردیدا دووپات دەبنەوە. ئەگەر سەیری ئەم پەڕەگرافەی بكەیت زیاتر ئەو گوتراوەمان بۆ ڕوونتر دەبێتەوە. " ئەگەر لە ئەزموونەكانی شیعری كوردی وردبینەوە، لە شاعیرانی كلاسیكەوە تا ڕوانگە و شاعیرانی دوای ڕاپەڕین، هیچ كام لەم شاعیرانە بە شێوەیەكی دروست و بەدیدێكی ڕەخنەیی فراوانەوە دەقەكانیان هەڵنەسەنگێنراوە." (5) ئایا ئەوە قسەی ڕەخنەگرێكە كە ساڵانە چەندان كتێب بە ناوی ڕخنەی ئەدەبییەوە بخاتە ناو كتێبخانەی كوردییەوە؟ ئایا ئەوە جگە لە گوتراوێكی سواو و چەندانبارەی ناو ئەدەبیاتی كوردی چیترە؟ ئایا ئەوە قسەی هەموو خوێنەرێكی شیعریی نییە؟ ئایا شتێكی تازە لەم پەڕەگرافەدا هەیە و خوێنەر بۆ یەكەمجاریی بێت بیخوێنێتەوە؟ ئایا بنووس دەیەوێت چی بڵێت و تازە بێت؟ ئایا بەجددی ئەوە لۆژیكی زمان و فیكری ئەدەبیاتە كە ئەو شتانە بەردەوام بڵێتەوە كە بە بەردەوامی گوتراون، یان ئەوە لۆژیكی خودی ئایینەكانە؟ هەروەتریش، ئەگەر ئەم گوتراوە سواوەیش وەرگرین بەدەر نییە لە پرسیاركردن. ئایا قسەكردن بەم شێوە ڕەهاییە بۆ كاری ڕەخنەگریی دروستە؟ ئایا ئەگەر شاعیرێك لە گروپی (ڕوانگە) وەرگرین، بۆ نموونە: (شێركۆ بێكەس)، ئایا بەدیدێكی ڕەخنەیی دەقەكانی تا ئێستایش هەڵنەسەنگێنراون؟ ئایا كام شاعیری كورد هەیە، هێندەی شیركۆ بێكەس دەقەكانی بەر ڕەخنە ئەدەبی و دیدی جیاواز كەوتبێت؟ ئایا ئەوە جگە لە قسەفڕێدان چیترە؟ بنووس لەبەر ئەوەی مۆدێلی باش و خراپ بەكاردەهێنێت و خاوەن دیدگەیەكی ڕەخنەیی قووڵ نییە و ناتوانێت لەناو چەمكەكاندا بیر بكاتەوە، بۆیە ڕووكەشانە سەیری دەق دەكات و لە گوتارێكدا سەدانجار گوتراوە سواوەكان دووبارە و دووبارە دەكاتەوە. نووسەر و ڕەحنەگری ئێرانی (ڕەزا بەراهەنی) لە كتێبی ( خولیای نووسین) دا دەڵێت: " ئەو كەسانەی كە نووسەران بە دووبەش دادەنێن و دەڵێن: نووسەرانی ڕەشبین و گەشبین، زەبوونترین و بەدڕەوشترین خەڵكی ڕۆژگارن. دەبێت ئەو جۆرە كەسانە لەسەر ئاخوڕی ئەخلاق ببەستییەوە، تاكوو دەست بكەن بە كاوێژی چاكە و خراپە." (6---- *( بۆچی مێش كرێچی ناو شەكردان نەبێت؟) ئەوە دێڕە شیعرێكی منە و بنووس لە گوتارەكەیدا بە دێڕە شیعرێكی بێمانا و گوتراوێكی سواوی داناوە. بۆیە منیش كردوومە بە ناونیشانی گوتارەكەم بۆ ئەوە هەم بنووس دووبارە بیخوێنێتەوە و بیر لە ماناكانی بكاتەوە، هەمیش ماناكانی بۆ خوێنەری هۆشیار بەجێبهێڵم. ** (ئارام كۆشكی) ناوێكی دیكەی (ئارام سەدیق)ە و لە ژێر ئەم ناوەوە كاری پەیامنێری بۆ ڕۆژنامەی (هەولێر) دەكات. خوێنەران دەتوانن سەیری ئەرشیفی ڕۆنامەكە بكەن، بەتایبەت لاپەڕەكانی ئەدەب و فەرهەنگ. زۆرجارانیش لە لاپەڕەكانی كۆمەڵایەتی و ڕۆشنبیریی گشتی ڕاپۆرت و هەواڵ و ڕانانی كتێب دەكات.


٩ کەس و ١٤ بنکەی پێوەندیدار بە ئێران گەمارۆ دران - Mehr News Agency\n27 adarê 2019 - 11:49\nNews Code 25786\nلە لایەن وەزارەتی دارایی ئەمریکا؛\n٩ کەس و ١٤ بنکەی پێوەندیدار بە ئێران گەمارۆ دران\nوەزارەتی دەرەوەی ئەمریکا ٩ کەس و ١٤ بنکەی پێوەندیدار بە ئێرانی گەمارۆ دا.\nبە ڕاپۆرتی ئاژانسی هەواڵی مێهر، وەزارەتی دارایی ئەمریکا لە نوێترین گەمارۆکانی دژی ئێران بنکەگەلێک لە ئێران، تورکیا و ئیماراتی بە بیانووی ئەوەی کە ملیارەها دۆلار پارەیان بۆ سوپای پاسداران و وەزارەتی بەرگری و پشتیوانی هێزە چەکدارەکانی ئێران گواستووەتەوە گەمارۆ دا.\nبە پێێ ڕاگەیاندنی وەزارەتی دارایی ئەمریکا وەزارەتی بەرگری و پشتیوانی هێزە چەکدارەکانی ئێران و بانکێکی ئێرانی بە هۆی یارمەتیدانی هێزی قودسی سوپای پاسداران گەمارۆ دراون.\nموحەمەد ڕەزا ئال عەلی، ئیمان سەداقەت، عەلی شەمس مەولەوی، عەلیڕەزا ئەتابەکی، ڕەزا دەستگیری،ئایەتوڵڵا ئیبراهیمی، سڵێمان ساکان(هاووڵاتی تورکیا)، ئەسەدوڵڵا سەیفی، موحەمەد وەکێلی( دانیشتووی ئیمارات) ئەو کەسانەن کە گەمارۆ دراون.\nکۆمپانیای بانکی ئەنسار، سەڕافی ئەنسار، کۆمپانیای گوڵدن کۆمۆدیتیز(ئیمارات)، سەڕافی هیتاڵ، کۆمپانیای ئەتڵەسی ئێرانیان، کۆمپانیای لبرا مون(ئیمارات)، کۆمپانیای ناریا(ئیمارات)، کۆمپانیای تەکنۆلۆژیای زانیاری ئەنسار، بازرگانی ئەتڵەسی دوویز(تورکیا)، سەڕافی ئەتڵەس، سەڕافی ساکان، کۆمپانیای بازرگانی ساکان(ئیمارات)، کۆمپانیای بازرگانی بست لیدر(ئیمارات) و زاگرۆسی پەردیسی کیش ئەو بنکانەن کە لە لایەن وەزارەتی دارایی ئەمریکاوە گەمارۆ دراون.


ڕامانێک لە ڕۆمانی کناچەکانی ئاسمان و چراخانی تەڵبووخین.. گۆران سەباح – Dengekan\nbyGoran Sabah\tNovember 15, 2021\tGeneral, Literature\nبۆ قسەکردن لەسەر ڕۆمانی (کناچەکانی ئاسمان و چراخانی تەڵبووخین)ی دکتۆر مەهدی ئومێد، تیۆری ڕەخنەییی وەڵامی خوێنەر بەکار دەبەم.\nلۆیس تایسۆن (٢٠١٨) ئەم تیۆرە ڕەخنەییە دابەش دەکات بەسەر پێنج لکدا:\nتیۆری وەڵامی خوێنەری سەبجێکتیڤ (Subjective reader-response theory)\nتیۆری وەڵامی خوێنەری دەروونی (Psychological reader-response theory).\nتیۆری وەڵامی خوێنەری کۆمەڵایەتی (Social reader-response theory\nبا ئەمانە یەک بە یەک لەسەر ڕۆمانی کناچەکانی ئاسمان جێبەجێ بکەین.\nیەکەم: تیۆری مامەڵەی وەڵامی خوێنەر\nئەم تیۆرە ڕاڤەی مامەڵەی نێوان دەق و خوێنەر دەکات. چۆن ئەو مامەڵەیە ڕوو دەدات؟ کاتێ ڕۆمانێک دەخوێنینەوە، پڕۆسەی خوێندنەوەکە جووڵێنەرە، خوێنەر بە شێوەی خۆی وەڵامی دەداتەوە. لە کاتی خوێندنەوەدا، هەستکردن، جوڵانی یادەوەری، وروژاندن، خۆدیتنەوە ڕوو دەدەن (لویس، ٢٠٠٥). ئەمانە و ئەزموونی خوێنەر کاریگەرییان هەیە لە دروستکردنی مانا لای خوێنەرەکە.\nلە کاتی خوێندنەوەی ڕۆمانی کناچەکاندا، هەموو ئەمانەی سەرەوە لە من ڕوویان دا. لەبەرئەوەی خۆم لە ئەمریکا ژیاوم، هەستم بە پاڵەوانی ڕۆمانەکە، ئەسکەندەر بەگۆک، دەکرد. باش لە ئازارەکانی دەگەیشتم. ئازاری بێ وڵاتی، بێ پاسپۆرت، بێ ناسنامە، بێ پاڵپشتی، ئازاری گەمەی دەستی زلهێزەکان. با وردبینەوە لەم کورتە دیالۆگەی نێوان ئەسکەندەر و بۆگدانۆڤ (لا١٤٤):\nبۆگدانۆڤ: “بۆ تۆ کوێندەری، وا بە باشی ڕووسی دەزانی؟”\n“ها . . چۆن؟”\nئای لەو دیالۆگە بە ئازارە. دەیان جار خۆم تووشی ئەم حاڵەتە بوومە لە ئەمریکا و ئەوڕوپا. نووسەر (مەهدی ئومێد) بە یەک ڕستە ئەم ئازارەی ئەسکەندەر بۆ منی خوێنەر دەگوازێتەوە. ئەم ڕستەیە بەقەد ڕۆمانەکە قوڕسایی هەیە.\n“ئەسکەندەر وەڵامی نەدایەوە، بەڵام لەبەرخۆیەوە هەر دەیبۆڵاند، نەخێر من عێراقی نیم.”\nمن وەک خوێنەر خۆم لەم ڕستەیەدا دەبینمەوە، شتم بیر دەخاتەوە، هەستم دەوروژێنێت، گریانم دێ. ئەمەش خاڵێکی بەهێزی گێڕانەوەیە، مادام وا لە خوێنەر دەکات.\nدووەم: کاریگەریی ستایل\nبەپێی ئەم تیۆرە، دەقێکی ئەدەبی لە کاتی خوێندنەوەدا لەدایک دەبێت. تا نەیخوێنییەوە، دەقەکە وجودی نییە. دەقەکە ڕستە بە ڕستە، تەنانەت وشە بە وشە دێتە ڕاڤەکرن تا تێبگەین چۆن ستایل کاریگەری هەیە لەسەر خوێنەر لە پڕۆسەی خوێندنەوەدا (لۆیس، ٢٠١٥).\nهاوڕام. بێو کەس ئەم ڕۆمانە نەخوێنێتەوە، تۆز بۆ خۆی دەباتەوە. ئێمەی خوێنەر، کاتێ دەیخوێنینەوە، بەرگی دەقی بەبەردا دەکەین.\nستایل لە گێڕانەوە واتە هەڵبژاردنی وشە، ڕستە، پەرەگراف، واتە گەمەی زمان و وشەسازی و ڕستەسازی. بەشی یەکەمی ڕۆمانەکە، هەرچەندە شانۆئامێزە، تامێکی تایبەتی هەیە. سیناریستێک دەتوانێت کاری تێدا بکات، دەکرێ ببێتە فیلمێکی زۆر باش. من وەک خوێنەر لەگەڵ ستایلی هەندێ بەشی ڕۆمانەکەدا نیم، بێزارم دەکەن. دووبارەکردنەوە، جوینەوە، درێژکردنەوە، حیواڕی درێژ درێژ و وڕێنەی تێدایە. نووسەر خۆیشی بەشی دووەمی کتێبەکەی ناو ناوە “وڕێنە”. لەم بەشەیدا، گێڕانەوەکە هێواش دەبێتەوە، وەک بەشی یەکەم چالاک نییە. هێدی هێدی گرێیەکان دەکرێنەوە.\nسێیەم: تیۆری وەڵامی خوێنەری سەبجێکتیڤ\nدێیڤد بلیچ (١٩٧٨) دەڵێ شتێک نییە بە ناوی دەقی ئەدەبی. بەپێی ئەم تیۆرە، دەقی ئەدەبی بریتییە لە وەڵامی خوێنەر بۆ دەقەکە. واتە بێ خوێنەر دەقی ئەدەبیمان نییە. ئەو دەقەیشی ڕەخنەگرێک شی دەکاتەوە وەڵامی خوێنەرە.\nبەپێی ئەم لکە تیۆرە، ئەم خوێندنەوەی من لەسەر ڕۆمانەکە دەقێکی ئەدەبییە. با وردی بکەمەوە. ئەم ڕۆمانە بووەتە هۆی بەرهەمهێنانی وەڵامی من، هەر ئەوەش ئیشی دەقە. ئەم وەڵامەی من سەنگی مەحەک نییە. دەکرێ هەزاران وەڵامی زۆر لەوەی من باشتر هەبێ بۆ ئەم ڕۆمانە. دەوڵەمەندیی ئەم ڕۆمانە دەوەستێتە سەر وەڵامی خوێنەرەکانی. بێو هەزار وەڵام هەبێت، هەزار مانای جیاوازمان دەبێت، ئەوەیە جوانیی ڕۆمانەکە.\nچوارەم: تیۆری وەڵامی خوێنەری دەروونی\nڕەخنەگری دەروونشیکاری، نۆرمان هۆلاند، پێی وایە مۆتیڤ (پاڵنەر)ی خوێنەر کاریگەری ئەوتۆی هەیە لەسەر چۆنێتیی خوێندنەوە. هۆلاند (١٩٧٥) دەڵێ لێکدانەوەکانی خوێنەر بۆ دەقێک خودی خوێنەرەکە ئاشکرا دەکات، نەک دەقەکە. پێی وایە چۆن لایەنی دەروونیمان دەجووڵێ لە ژیانی ڕۆژانەماندا، ئاواش دەجووڵێ کاتێ دەخوێنینەوە.\nڕۆمانی کناچەکانی ئاسمان لەباتی هەموو کورد قسە دەکات، ناخی هەموو کوردێک دەهەژێنێت. ئازارەکانی ئەسکەندەر بەگۆک دەمباتەوە ناو ناخی خۆم. ئەوە ئەم ڕۆمانەیە پێناسەی من دەکات کاتێ قسەی لەسەر دەکەم. هەندێ جار ڕکم لە ئەسکەندەر دەبێتەوە چونکە زۆر شتم بیر دێنێتەوە، ئازارم دەدات. خاڵێکی بەهێزی گێڕانەوە ئەوەیە خوێنەر تووڕە بکات، دڵخۆش بکات، ڕکی هەڵسێنێت، کێرڤی بەزەیی زیاد بکات، سۆزی خوێنەر بجوڵێنێت.\nئازارەکانی ئەسکەندەر بەگۆک دەروونیی تێکوپێک دەدەن، ناچار پەنا دەباتە بەر فەنتازیا، لەگەڵ کناچە بەفرینەکان گۆرانی خەونەکانی دەڵێتەوە. لەبەرئەوەی دەرمانێک نییە بۆ ئازارەکانی لە واقیع، ڕوو دەکاتە جیهانی فەنتازیا. ئەم جیهانە فەنتازیییە منی خوێنەر دەبا و لەوێ گرێ دەروونییەکانم دەکاتەوە. بێو بە وردی بنۆڕییە ئەم نووسینەم، هەست دەکەی بەشێک لە دەروونی خۆم وەک خوێنەر واڵا دەکەم.\nپێنجەم: تیۆری وەڵامی خوێنەری کۆمەڵایەتی\nستێینلی فیش دەڵێ خوێندنەوەی خوێنەر بۆ دەق سەرچاوە ناگرێت لە خودی خوێنەر، بەڵکو لە نێو ئەو کۆمەڵگەیە، ئەو ژینگەیە لێی دەژی. ئەو شتانەی وەریدەگرین لە ماڵەوە، لە برادەران، لە بازاڕ، لە میوانداری، لە قوتابخانە، زانکۆ، پەیمانگە، شوێنی کار، هتد، ئەمانە ڕۆڵیان هەیە لە پڕۆسەی خوێندنەوەی دەق.\nلایەنی کۆمەڵایەتی لە ژیانی ئەسکەندەر لە ڕووسیا لاببەی، ڕۆمانەکە قاچێکی دەشکێت. نووسەر لە تەک سیاسەت و فەلسەفە و فەزایەکی فەنتازی، بە ڕووداوی جۆرەوجۆر سەرنجی خوێنەر ڕادەکیشێت. ژینگەی من لە کوردستان مەراقم دەکات بزانم ئەسکەندەر لەگەڵ قەرەجەکان چی دەکات لە نێو ڕۆمانەکە.\nکاتێ دەبینم ئەسکەندەر سەما دەکات، قسە دەکات، چاڵاکی دەکات، من وەک خوێنەر بەراوردی دەکەم لەگەڵ ئەو کۆمەڵگەیەی تێیدا دەژیم. شێوازی مامەڵەکردنی لەگەڵ هاوڕێکانی و دەوروبەری، تەنانەت لە نێو سیاسەتیش، تامێکی ناوازە دەدات بە گێڕانەوەکە.\nنابێ پێمان سەیر بێ، بێو خوێنەری کوردی ڕازی نەبێ بەم ڕۆمانە، یان گلەیی هەبێ، چونکە ژینگەی خوێنەری کوردی ڕانەهاتووە بەو فەزایەی مەهدی ئومێد دروستی کردووە لە ڕۆمانەکە. بۆیە پێشنیاز دەکەم زۆرترین خوێندنەوە بۆ ئەم ڕۆمانە بکرێت، ئەو کاتە بەهای گێڕانەوەکە دەبینین.\nکناچەکانی ئاسمان و چراخانی تەڵبووخین (٢٠٢١). مەهدی ئومێد. هەولێر.\nPrevious كتێب: خوێندنەوەیەكی سۆفیگەری و تەریقەتی نەقشبەندی.. نووسـينى : ئەمجەد شاكەلی\nNext کتێب/ قاوەخانەکەی دوورەڕێ.. نووسینی: جۆن سترێڵکی/ وەرگێڕانی: ئدریس مستەفا


دەربارەى هێنانى كچێكى 9 ساڵ لەلایەن پێغەمبەرەوە صلى الله علیه وسلم تاچەند ڕاستە؟: ماڵپەڕی وەڵامەکان\nپێغەمبەری خودادەربارەى هێنانى كچێكى 9 ساڵ لەلایەن پێغەمبەرەوە صلى الله علیه وسلم تاچەند ڕاستە؟\nدەربارەى هێنانى كچێكى 9 ساڵ لەلایەن پێغەمبەرەوە صلى الله علیه وسلم تاچەند ڕاستە؟\nدەربارەى هێنانى كچێكى 9 ساڵ لەلایەن پێغەمبەرەوە ﷺ تاچەند ڕاستە؟\nئەو كچەى كە پێغەمبەرى خوا ﷺ لە تەمەنى نۆ ساڵى دا هێناى (عائیشە)یە دایكى ئیمانداران ئەمەش ڕاستە و زۆر شتێكى ئاسایى یە بۆ دیراسەكردنى ئەم مەسەلەیەش پێویستە ئەم شتانەمان لا ڕوون بێت:\nیەكەم: مارەكردنى كچى تەمەن منداڵ دروستە پێش بالغ بوونى واتە تەنها مارە بڕین نەك گواستنەوەى، ئەم مارەبڕینەى عائشە كە لە بوخاریدا بەناوى (زواج الابكار) ەوە حەدیسى لەسەر هاتووە بەڵگەیە لەسەر ئەم مەسەلەیە.\nدووەم: هاندان بۆ مارە كردنى عائشە لەلایەن پێغەمبەرەوە ﷺ وەحى بووە ویستى خوا بووە و هەواو ئارەزوو نەبووە.\nسێ یەم: عائشە هەرچەندە تەمەنى نۆ ساڵ بووە پێگەشتوو و باڵغ بووە.\nئەوەش بزانە زۆركەسى دڵ نەخۆش ئەم مەسەلەیە دەوروژێنن بەمەبەستى تانەدان و ڕەخنەگرتن لە ئیسلام و پێغەمبەران و پێغەمبەر ﷺ كە ئەڵێن (محمد) كچێكى تەمەن نۆ ساڵى مارە كردووە بەڵام نازانن ژنى یەكەمى (خدیجه) بێوەژن بووە و پێش ئەم دوو شوى ترى كردووە و تەمەنیشى لە پێغەمبەر ﷺ گەورەتربووە.\nئەوەش بزانە پێگەشتن و باڵغ بوون بەتەمەن نییە و لەكەسێكەوە بۆ كەسێكى تر و لە شوێنێكەوە بۆ شوێنێكى تر دەگۆڕێت بەتایبەت شوێنى گەرمەسێر و كەش و هەواى لادێ و دووربوون لە ژینگەى ئاڵۆز و تەنانەت جۆرى خۆراك و پەروەردە كاریگەریان هەیە لەسەر گەیشتن و گەورەبوون با تەمەنیش كەم بێت.\nلەلایەن مامۆستا (خلیل أحمد) ەوە وەڵام دراوەتەوە\nعادەت و ڕەوشتی پێغەمبەر صلى الله عليه وسلم لەکاتی کڕین وفرۆشتندا حیكمەتى فرەژنى پێغەمبەرمان محمد (صلى الله علیە وسلم) مرۆڤ چۆن وا بکات پێغەمبەری صلى الله عليه وسلم لەهەموو شتێکی دونیا زیاتر خۆش بوێت ؟ سوودەکانى صەڵاواتدان لەسەر پێغەمبەرى خـوا صلى الله عليه وسلم چین؟ مانای محمد رسول الله صلى الله علیه وسلم\nسەردان: ٢,٧٣٨ بەش: پێغەمبەری خودا\nپرسیاری دواترئايا خوای گەورە لەكوێ یە؟پرسیاری پێشترسوجدەی خوێندنەوەی قورئان


فۆڕمی تۆمارکردنی بابەت | 26-02-2018\n$باشووری کوردستان$ - #وەزارەتی گواستنەوە# و گەیاندنی هەرێم رایدەگەیەنێت، بۆ جاری دووەم راگرتنی گەشتی دەرەکی فڕۆکەخانەکانی هەرێم لەلایەن حکومەتی ناوەندەوە درێژکراوەتەوە. - شاندێکی ڕۆژئاوای کوردستان و پەرلەمانی هەرێمی کوردستان، سەردانی کونسوڵی چیک-یان لە #هەولێر# کرد داوای ئازادکردنی ساڵح موسلیم-یان کرد، کونسوڵی چیک-یش سەرسوڕمانی خۆی لە دەستگیرکردنی موسلیم نیشاندا. - لە شاری #سلێمانی# #ژنانی گەنجی تێکۆشەر# کۆنگرەیەکی ڕۆژنامەنووسیان ئەنجامدا و کەمپینێکیان ڕاگەیاند و داوای بایکۆتکردنی هەموو کاڵا و کەلوپەلێکی تورکیان لە باشوری کوردستان کرد. - کاتژمێر 10:15ی ئەمشەو لە شاری #کەرکوک#، پێکدادان لەنێوان هێزە عێراقییەکان و ژمارەیەک چەکداری نەناسراو روویدا. سەرچاوەیەک لەپۆلیسی کەرکوک راگەیاند چەند چەکدارێکی نەناسراو گوللە ئاربیجییەکیان ناوە بە بارەگای #بەرەی تورکمانی# لەگەڕەکی موسەڵای تورکمان نشین و بەهۆیەوە پێکدادان روویداوە. - شەڕ و پێکدادان لەنێوان هێزە ئەمنییەکانی عێراق و چەکدارانی #داعش# لە #حەویجە# روویدا و کوژراو برینداری لێکەوتەوە. $رۆژئاوای کوردستان$ - فڕۆکە جەنگییەکانی سوپای تورک گوندی یەلانقۆزی سەربە جندرێسیان بۆردوومان کرد و لە ئەنجامدا پێنج هاوڵاتی شەهیدبوون. - شەڕڤانانی یەکینەکانی پاراستنی ژن و یەکینەکانی پاراستنی گەل، هێرشێکی سوپای تورکیان بۆ سەر جندرێس تێکشکاند. - جێگری سەرۆکوەزیرانی تورکیا لەبارەی دەستگیرکردنی #ساڵح موسلیم#، هاوسەرۆکی پێشووی #پەیەدە# رایدەگەیێنێ، سێ وەزارەتیان لەسەرخەتن بۆئەوەی چیک رازی بکەن رادەستیان بکات. - سوپای تورک و چەتەکانی، شارۆچکەکانی شەرا و مەیدانکێ لە #عەفرین# تۆپباران دەکەن و زیانی زۆری لێکەوتووەتەوە. - ئەدریان رانکین گاڵۆوەی وتەبێژی پنتاگۆن لە کۆنگرەیەکی ڕۆژنامەوانیدا ڕایگەیاند، ئەمریکا و تورکیا بەدوای ڕێگەچارەیەکدا دەگەڕێن بۆ کەمکردنەوەی ئاڵۆزییەکانی عەفرین و گەیشتن بە چارەسەرێک. رانکین ئەوەشی ئاشکراکرد، لێکۆڵینەوەی دیپلۆماسی بۆ چارەسەری دۆخی عەفرین دەستیپێکردووە و چارەسەری دۆخی عەفرین دەکرێت. $دەرەوەی کوردستان$ - دەیان هاوڵاتی کورد لە بەردەدم داگای پراگی پایتەختی چیک گردبوونەوە و ناڕەزایی دەردەبڕن لە دژی دەستگیرکردنی ساڵح موسلیم و داوای ئازادکردنی دەکەن.


شاندێكی رەوتی یەكگرتنەوە سەردانی پارتی چارەسەری دیموكراتی كوردستانیان كرد\nرۆژی دوو شەممە 15-6- 2009 سەرۆكی پارتی چارەسەری دیموكراتی كوردستان و هاورێ لەگەڵ سەردار ستار جێگری سەرۆك وهێڤی ئەحمەد وئازاد رەشید ئەندامی ئەنجوومەنی پێشوازیان لەشاندێكی رەوتی یەكگرتنەوە كرد كە پێكهاتبوون لەبەرێزان عەبدوڵڵاكۆنەپۆشی بەرپرسی رەوتی یەكگرتنەوەو سەبری بەهمەن ئەندامی دەستەی بەرێوەبەری ورەحیم فەیزولڵاهی و ئیقبال مورادی كادیرانی كۆمەڵە.\nبەرێز عەبدولڵا كۆنەپۆش خۆشحاڵی خۆی بەوسەردانە دەڕبڕی و جەختی لەسەر بەهێزكردنی پەیوەندییەكانی هەردوولا كردەوە. هەورەها گوتی ئێمە ئەوە بۆچەندین ساڵە لەباشووری كوردستانداین، هەستمان بەوە كردووە پێویستە لایەنی نەتەوایەتی زیاتر بەرەو پێش بچێت ولەم لایەنەوە خەبات وتێكۆشان بەلاوازی بەرێوە دەچێت وئەوەشی وەكونموونە هێناوە كەهێشتا لەباشووری كوردستان بەوان دەڵێن ئێرانی. لەكاتێكدا نەتەوەكانی دیكە بەوشێوەنین و هەر تاكێكیان لەهەر شوێنێكی دونیا بێـت بەهەموو شێوەیەك پشتگیری خیانی لێدەكەن. هەروەها گوتیشی سەردانی ئێمە لەم كاتەدا بۆ ئەوەیە تاپشتگیری خۆمان بۆ تێكۆشانی نەتەوەیی ودیموكراتی پارتی چارەسەری دیموكراتی كوردستان دووپات بكەینەوە.\nبەرێز دیار غەریب سەرۆكی پارتی چارەسەری دیموكراتی كوردستان وێرای بەخێرهاتنی شاندی رەوتی یەكگرتنەوە تیشكی خستە سەر تێكۆشانی نەتەوەیی ودیموكراتی و گوتی كورد لە رۆژهەڵاتی كوردستاندا چاوەڕێ دەكرا بەرەیەكی دیموكراتی لەنێوان پارتەكانی ساز بدرێت، بەڵام پارچەبوون هاتە ئاراوە. هەموو نەیاران و دوژمنانی گەلی كورد لەبەرامبەر بەگەلی كورد یەكن، بەلام گەلی كورد رووبەرووی پارچەبوون بۆتەوە. ماوەیەك لەمەو پێش هەوڵدرا بەو پۆتانێسەلەی هەیە كۆنفرانسێكی نەتەوەیی ساز بدرێت، بەڵام ئەم كۆنفرانسە زیاتر دەستی دەرەكی تیادا حاكم بوو، هەوڵدەدرا لەو كۆنفرانسە بانگەوازی بكرێت كە پەكەكە چەك دا بنێت. بەڵام سەركەوتنی دەتەپە لەباكووری كوردستان ئەم هەوڵەی پووچەڵ كردەوە. ئێمە وەكو پارتی چارەسەری دیموكراتی كوردستان دەزانین كە گەلی كورد لەوئاستەدایە كە كۆنفرانسی نەتەوەیی ساز بدات وستراتیژییەتی خۆی دیاری بكات ئەو كۆنفرانسە میكانیزمی یەكێتی و یەكگرتنەوەی نەتەوایەتی پێشدەخات ودەبێتە هۆكارێك بۆ خاوەن دەركەوتنی كوردان لەیەكتری. هەروەها بەرێزی جەختی لەسەر ئەوەش كردەوە كە ئێستا هێرشێكی گەورە لەسەر گەلی كورد ودەستكەوتەكانی بەرێوە دەچێت. تەنها بەهێزی یەكێتی نەتەوەیی دەتوانین ئەو هەوڵە پووچەڵبككەینەوە.\nهەروەها لەدانیشتنەكەدا باس لەهەڵبژاردن كراو دەرخستنی لیستی هیوا لەهەڵبژاردنەكان بۆ هەڵسەوكەوتی دیكتاتۆرانە ودوور لە دیموكراتی گەڕێنرایەوە. لەم بارەیەوە سەرۆكی پارتی چارەسەری دیموكراتی كوردستان گوتی لیستی هیوا بەریارێكی سیاسی دەرخراوە، ئەگینا ئەو مەرجانەی لەیاسای ئەحزابی هەرێمدا هاتووە بۆ بەشداری لەهەڵبژاردن تەنها ئێمە دەگرێتەوە. كۆبوونەوەكە نزیكەی یەك ونیم كاتژمێری خایاند ودواتر شاندی میوان بەگەرمی بەڕێ كران.\nئەرشیفی (رۆژی وڵات)ی نووسەر\nئۆجه‌لان له زیندانی ئیمڕالییه‌وه..\nخوێندكارو لاوانى ئاپۆچی باڵەكایەتى بایكۆت كردنی لیستی هیوایان پرۆتستۆ كرد\nئۆجه‌ڵان بۆ پاریزه‌ره‌کانی: با كەس لەبەرگری رەوا بەهەڵە تێنەگات


یانزدە ساڵ کوردئایتی گرووپ: پەیڤینێک لەگەڵ هێمن حەسەن | kurditgroup\nیانزدە ساڵ کوردئایتی گرووپ: پەیڤینێک لەگەڵ هێمن حەسەن\nسەرەتا بە بۆنەی یانزدەهەمین ساڵیادی دامەزراندنی کورد ئایتی گرووپەوە (کە ڕێکەوتی ٢١/١/٢٠٠١ بوو)، پیرۆزبایی لە هەموو ئەندامان و میوانانی وێبگەکە دەکەم، هیوادارم ئەم دەستە زانسخواز و پڕ بەهرانە هەردەم بەردەوام بن. جێی شانازییە ١١ ساڵ بێ وەستان، ڕاژەی زمانی کوردی لە گۆشەیەکی گرنگی دنیای ئەمڕۆدا، لەسەر دەستی چەند کوردێکی زانستخواز و خۆنەویست، بەردەوامە. یەکێک لە دامەزرێنەرانی ئەم گرووپەش بەڕێز کاک ([url=http://kurditgroup.org/u/hemen7]هێمن[/url])ـە، کە ئەمڕۆ لەم یادەوەرییەدا دەیدوێنین.\n[b]کاک هێمن سڵاوت لێ بێت..[/b]\n[b][u]هێمن حەسەن:[/u][/b] سڵاو لە ئێوەش، منیش بەبۆنەی یادی دامەزراندنی کوردئایتی گروپەوە گەرمترین و جوانترین پیرۆزبایی لە یەک بەیەک ئەندامانی کوردئایتی گروپ ئەکەم و هیوای سالێکی خۆش وئارام بۆ گشت لایەک ئەخوازم وە بەتایبەت بۆ بەڕێزتان کاک ئاراس بەو هیوایەی ساڵی ٢٠١٢ ئاوڕدانەوەیەک بێت لە ئایتی کورد، بەتایبەت ئەم گروپە لە لایەنە دەسەڵاتدارانەوە بەسەربکرێتەوە.\n[b]زۆر سوپاس، کاک هێمن با لە خۆناساندنەوە دەست پێ بکەین...[/b]\n[b][u]هێمن حەسەن:[/u][/b] من ناوم عبدالخالق حەسەن/ ناسراوم بە هێمن حەسەن. دەرچوی ئامادەیی ساڵی ١٩٨١/١٩٨٢ لە شاری سلێمانی. ماوەی ١٥ پانزە ساڵە دانیشتووی وڵاتی سویدم. تا ئەندازەیەک شارەزایی باشم هەیە لە بواری ئایتیدا بە تایبەت کۆمپیوتەر. پێستر وەک تەکنیکار لە کارخانەی ئۆتۆمۆبیل سازی ڤۆڵڤۆ کارم ئەکرد. ئێستا لە بواری ئایتیدا لەگەڵ ڕێکخراوی [b]ABF[/b] ی سویدی خولی کۆمپیوتەر ئەبەم بەڕێوە. لەگەڵ ئەوەشدا سەرقاڵی کاری سیاسیشم! ئەندامی ئەنجومەنی شارەوانی شاری شۆپینگم و بەرپرسی کۆمیتەیەکی سۆسیال دیموکراتیەکانم، هەروەها بەرپرسی کۆمەڵەی کوردیم هەر لەم شارەدا. لەگەڵ کۆمەڵک بەرپرسیارێتی دیکە. لەوانەیە لێم بپرسی ئەم دوو ڕەوتە یەک ناگرنەوە!، ئایتی و سیاسەت، بەڵام ئەوە مێژویەکی دورو درێژی هەیە ئەگەر بوار هەبوو لە کاتێکی تردا ئەوەشتان بۆ باس ئەکەم. هەروەها لەبواری ڕۆژنامەوانیشدا بە نوسینی ووتار لەبواری سیاسی و کۆمەڵایەتیدا بەشێک لە ژیانی ڕۆژانەی داگیر کردوم.\n[b]هەردەم سەرکەوتوو بیت، کاری کاک هێمن لە دامەزراندنی گرووپەکەوە چی بووە؟[/b]\n[b][u]هێمن حەسەن:[/u][/b] من لە چاوپێکەوتنێکی ترمدا لەگەڵ کەناڵی کوردسات هەمان پرسیارم وەڵام داوەتەوە ئەگەر هەڵە نەبم ساڵی ٢٠٠٦ بو ئەو چاوپێکەوتنەم کرد.\nئێستا دیسان دوای ٦ ساڵ هەمان پرسیار ئاوا وەڵام ئەدەمەوە: سەرەتای ساڵەکانی ٢٠٠٠ بوو زۆر خولیای بەدەست هێنانی زانستی ئایتی بوم بۆیە سەرم ئەکرد بە هەموو کون و کەلەبەرێکی نێتدا بەدوای زانیاریدا ئەگەڕام. بەڕێکەوت ڕێم کەوتە چاتی پاڵتۆڵک. بەهەر حاڵ بەناوی hemen_7 وە سەردانی ژورەکانی پاڵتۆڵکم ئەکرد بەڵام من خۆم لە هیچ کام لەو ژورانەدا نە ئەبینیەوە بۆیە هەوڵم دا ژورێک بۆخۆم بکەمەوە و بەناوی ژوری کورد وێب بەمەبەستی ئەوەی تەنها بابەتی ئایتی لەو ژورەدا باس بکرێ. چەند شەوێک بەردەوام بوین ئەوەی کە هەرگیز بیم ناچێتەوە ئەوە بوو کە بەڕیزێک بەناوی بەردەقانیەوە هەموو شەوێک ئەهاتە ژورەکەوە بەڵام زۆر بەدەگمەن قسەی ئەکرد. تا ڕۆژێکیان بەڕێزیان ووتی بۆ ئێمە کارێک نەکەین کە خزمەت بەزمانی کوردی بکات؟\nخۆتان ئەزانن ئەو سەردەمە نوسین و خوێندنەوە بەکوردی زۆر ئەستەم بوو چونکە فۆنتی یونیکۆدمان نەبوو تەنها ئەو فۆنتە عەرەبیە دەستکاری کراوەانەی بەڕێزان عەلی و دیلان و پاس و ...هتد بوون. کە ئەوانەش بۆ خەڵکی ئاسایی بەکارهێنانیان زۆر زەحمەت بوو. ئەوە بوو لەسەر پێشنیارەکەی بەڕیز بەردەقانی چەند شەوێک کۆبونەوەمان ئەنجام دا بەمەبەستی دروست کردنی یونیکۆد بۆ زمانی کوردی. زۆر بەداخەوە ئێستا هەموو ئەو بەڕێزانەم بیر نەماوە کە ئامادەی کۆبونەوەکان بوون ، ئەوەی بیرم بێ تەنها بەڕێزان بەردەقانی ڕەشکۆ و دیاکۆ سلێمانی و ([b]نازانم ئەگەر بەڕێزتانیش یەکێک بوبن لەوان[/b])...... داوای لێبوردن ئەکەم ناوی بەڕێزانی ترم بیر نایەتەوە.\n[b]نا من لەو کۆبوونەوانەدا نەبووم، بەڵام سەردانی ژووری کورد وێبم کردوە.[/b]\n[b][u]هێمن حەسەن:[/u][/b] ئەوکاتە من زیاتر کارە تەکنیکی و ئیداریەکانم ڕائەپەڕاند وەکو ڕێکخستنی کۆبونەوەکان و بەڕیوەبردنی ژورەکەو هەروەها جار جار لەلەیەن کاک بەردەقانیەوە داوام لێ ئەکرا بەدواداچون بۆ چۆنیەتی کارکردنی فۆنتەکان لەسەر براوسەرە جیاجیاکان و ئۆپراتیڤ سیستێمەکان بکەم.\n[b]زۆر جار، ماوەیەک کاک هێمن دیار نامێنێ و هیچ چالاکی نابینرێت لە کورد ئایتی گروپ. هۆی چیە؟[/b]\n[b][u]هێمن حەسەن:[/u][/b] وەک پێشتر ئیشارەم پێدا زۆر سەرقاڵم، سیاسەت، ئایتی، کار، کۆمەڵێک بەرپرسیارێتی زۆرم بەسەردا کەوتوە. باری تەندروستیشم زۆر باش نیە تەنها ئەمانە هۆکارن. من بەبەردەوامی سەردانی سایتی کوردئایتی گروپ ئەکەم. ئەگەر زۆر چالاک نیم لە سایتەکەدا واتای ئەوەنیە لەدەرەوەی ماڵپەڕەکەش چلاک نیم. باوەڕتان بێت ڕۆژ نیە سایتی کورد ئایتی و گروپەکەی بە کەسێک و لایەنێک نەناسێنم. بۆ تۆ ئەوە باچالاکی دانانێیت؟ بە [b]پێکەنینەوە![/b]\n[b]بێگومان، دیارە لێرەدا مەبەستم لەو جموجۆڵەی ناو پرۆژەکان و ماڵپەڕی کوردئایتی گرووپە، بەڵێ[/b]\n[b][u]هێمن حەسەن:[/u][/b] هۆکارێکی تریش هەیە بۆتە هۆی ناچالاک بونی من، خەڵکێکی دڵسۆز و بەتوانای بواری ئایتی سایتەکەیان گرتۆتە ئەستۆی خۆیان و ئەیبەن بەڕێوە ئەوان ئەو ئەرکەیان لەسەر ئێمە کەم کردۆتەوە. نمونەی ئەو کەسانەش بەڕێزتانن کاک ئاراس. بژیت کاکە هێمن ئینشائەڵڵا لەش ساخ و بێ گرفت دەبیت، ناساندنی ئەم گرووپە ئەرکێکی زۆر گەورەیە و وەکو ئەوە وایە ئاوێنە بۆ ڕووناکی دابنێی تا تیشکەکە بە هەمووان بگا.\n[b]ئەی بۆ ١١ ساڵەی کورد ئایتی گرووپ چی دەڵێیت؟[/b]\n[b][u]هێمن حەسەن:[/u][/b] لەیادی ١١ ساڵەی دامەزراندنی کورد ئایتی گروپدا دەستی ماندوی یەک بەیەک ئەندامان و بەشدارانی ئەو گروپە خۆشەویستە ئەگوشم و هیوادارم بەردەوام بن لەکارو بەرهەمهێنانی پرۆژەی زیاتر بۆ خزمەتکردنی ئەم بوارە گرنگە.\n[b]لە وتارێکی تۆدا کە لە کوردستانی نوێ بڵاوکراوەتەوە، ڕازی خۆت دەربڕیوە و داوا دەکەیت حکومەتی هەرێم ئاوڕ لەم گرووپە بداتەوە، تۆ پێت وایە ئەگەر پردێکی بەهێز هەبێت لە نێوان گرووپەکە و حوکومەتدا کاریگەریی دەبێ؟[/b]\n[b][u]هێمن حەسەن:[/u][/b] ئەوە پەیوەستە بەوەی تا چەند حکومەتی هەرێم و بەرپرسان گرنگی ئەدەن بە بواری ئایتی. خۆ ئەمڕۆ دەزگای ئایتیمان هەیە لە کوردستان، بەڵام بەداخەوە ویژدان نیە لە کوردستان. ئەگەر ویژدانیان هەیە با پێمان بڵێن لەو رۆژەوەی وەزارەتی ڕۆشنبیری و دەزگای ئایتی دامەزراوە کام خزمەت گوزاری پێسکەش کراوە کە بەسود ترو گەورەتر بێت لە بەیونیکۆد کردنی زمانی کوردی؟ یا کام لایەن و کام دەزگا لە کوردستان بەئەندازەی کورد ئایتی گروپ و گروپەکانی تر کە لە هەندەران دامەزراون خزمەتیان بەخەڵک و بواری ئایتی کردوە؟. کاک ئاراس ئەزانی من لەچی زۆر پەستم؟ زۆربەی دەزگاکانی حیزبی و حکومی زۆرینەی کەناڵەکان و میدیا و سایتەکان فۆنتەکان و خزمەتگوزاریەکانی ئێمە بەکار ئەهێنن و سودی لێ وەرئەگرن، ئەوە بۆ تاکەکان هەر مەپرسە. کەچی وا ئەزانن ئەم خزمەتگوزاریانە بەفیکە دروست بون! نازانن سەدان شەو و ڕۆژ ئەندامانی ماندونەناسی کورد ئایتی گروپ هەوڵ و تەقەلایان داوە و ماندوبون تاکو ئەوە بەرهەم بهێنن.\nبە دەیان پەیوەندی تەلەفۆنی کراوە لەگەڵ لایەنە پەیوەندیدارەکاندا وەک مایکرۆسۆف و یونیکۆد چەندان شوێنی تر. کەئەمەش بۆ ئەو سەردەمە کارێکی ئاسان نەبوو، خەڵک توانای نەبوو لەگەڵ کەس و کاری خۆی لە کوردستان پەیوەندی تەلەفۆنی گرێ بدات، بەڵام ئەو برادەرانە لەسەر ئەرکی خۆیان تەلەفۆنیان ئەکرد بۆ ئەمریکا و ئوسترالیا و زۆربەی وڵاتانی ئەوروپا بۆ بەدواداچون و جێگیر کردنی فۆنتی یونیکۆدی کوردی.\n[b]زۆر ڕاستە، پێشنیارت چییە لەم ڕووەوە؟[/b]\n[b][u]هێمن حەسەن:[/u][/b] بەڕای من کوردئایتی گروپ ئەبێ هەڵویست وەربگرێت. ئەگەر حکومەت حیزبەکان بەدەنگ داخوازیەکانی ئێمەوە نەیەن ئەوا ئێمەش پێویستە خزمەتگوزاریەکانمان بکەین بە پارە. ئەگەریش بێ پرسی ئێمە فۆنتەکان و خزمەتگوزاریەکانی ترمان بەکاری بهێنن ئەوا لەدادگا داوایان لەسەر تۆمار بکەین. بەڵام بۆ ئەم مەبەستە ئەبێ دەستەی بەڕێوەبەری کورد ئایتی بڕیارێکی لەو شێوەیە بدات.\n[b]بۆ پەیوەندی گرتن، هیچت نەوت؟[/b]\n[b][u]هێمن حەسەن:[/u][/b] بۆ ئەو پەیوەندیانەش کە جەنابتان باسی ئەکەن ئێمە هەوڵمان داوە و بزانین ئەوان تا چەند دێن بەدەم هەوڵەکانمانەوە.\nمن زۆرجار و بەزۆر شێوە هەوڵم داوە و ئاواتم خواستوە کە حکومەتی هەرێم یا حیزبەکانی کوردستان لەم لایەنە گرنگە بگەن و کاری بۆبکەن و ئاوڕ لە ئایتی کوردی بدەنەوە. بەتایبەت ئاوڕدانەوە لەم گروپە خۆبەخش و ماندوە. زۆر جارو لەزۆرێک لە میدیاکاندا و لای زۆر بەرپرسانی حیزبی و حکومی ئەم بابەتەمان وروژاندوە بەڵام وەک ئەوەی بەرپرسان نەخوێندەوار بن، یا هیچ ناخوێنەوە! یانیش هیچ کەس و لایەنێک خۆی بەخاوەنی مەسەلەکە نازانێ! لەوانەیە ئەوان نەزانن ئێمە باسی چی ئەکەین و چیمان ئەوێ. بەڵام خۆ ئەبو بۆجارێکیش بوایە کەسێک، لایەنێک، حیزبێک بانگی بکردینایە و بیانزانیایە ئێمە باسی چی ئەکەین و چیمان پێیە بۆ ئەمڕۆ و ئایندەی ئایتی کوردستان.\n[b]ئایا کورد ئایتی خۆی کاری کردوە بۆ ئەوەی پێگەی بەهێز دروست بکا لە ناوەوەی کوردستان؟[/b]\n[b][u]هێمن حەسەن:[/u][/b] هەرچەندە پێگەی کوردئایتی گروپ لەناو خەڵکدا لە کوردستان بەهێزە وجێی دەست خۆشی سوپاس گوزاری خەڵکی ئایتی پەروەرە. بەڵام وەک بونی ڕیالیتی گروپەکە لەکوردستان هێشتا هەنگاوی بۆ نەنراوە. وەک لەسەرەتاوە ئیشارەم پێدا بەبێ پشتیوانی حکومەتی هەرێم و لایەنی دەسەڵاتدار لەوانەیە ئەنجامدانی کارێکی ئاوا زۆر ئاسان نەبێ.\n[b]پرسیارێک هەیە لە مێشکمدا، ئەویش نەبوونی ئەندامی مێینەیە لە کوردئایتی گرووپدا، یان با بڵێم بۆچوونی کاک هێمن چییە لە بارەی کەمی بەشداریی مێینە لەم گروپانەدا، لە زکورد ٣ ئەندام هەبووە بەراورد لەگەڵ ژمارەی نێرینەدا پێوانە ناکرێ..[/b]\n[b][u]هێمن حەسەن:[/u][/b] زانستی ئایتی خۆی لەخۆیدا لەلای ئێمەی کورد بوارێکی نوێیە تازە بە کۆمەڵگەی ئێمە ئاشنا ئەبێت. ئەوەندەی من بزانم هەمیشە وابوە کە سەرەتای سەرهەڵدانی هەر بوارێکی نوێ لەکۆمەڵگەی ئێمەدا رەگەزی مێینە کەمێک خۆیانی لێ بەدور ئەگرن. خۆتان ئەزانن پێش چەند ساڵێک لەمەوبەر شۆفێری خوشکان لەناو کۆمەڵگەی ئێمەدا بە پەنجەی دەست ئەژمێردران. بەڵام ئەمڕۆ ڕێژەی شۆفێرانی مێینە بەرێژەیەکی زۆر بەرچاو زیادی کردوە. گومانم نیە لەوەی کە لەناو ڕەگەزی مێینەدا خەڵکی زۆر بەتوانای بواری ئایتیمان هەیە بەڵام هەلیان بۆ نەرەخساوە کە بێنە مەیدانەکەوە. ئەوە کوردئایتی گروپ زۆر بەڕیزەوە باوەشی کردۆتەوە بۆ ئەو خوشکانەی ئەیانەوێ جێ دەستی خۆیان لەم بوارەدا نیشان بدەن تا بۆهەموان بسەلمێنن کە خوشکانیش تواناکانیان لەتوانای پیاوان کەمتر نیە لەبواری ئایتیدا.\n[b]دڵنیام کاریگەریی کلتور ڕۆڵی هەبووە، لەو زۆر مەکۆدا دەبیستمەوە کە کچان بەناوی کوڕانەوە خۆیان ناونووس دەکەن[/b]\n[b][u]هێمن حەسەن:[/u][/b] بەڵێ، ئەتوانین بڵێین کلتوریش ڕۆڵی سەرەکی هەیە لەم مەیدانەدا. بەکارهێنانی ئایتی بەشێوەیەکی ناتەندروست لەلایەن پیاوانەوە کاریگەری زۆری هەیە لەو خۆ بەدورگرتنەی ڕەگەزی مێینە لەبواری ئایتیدا. من زۆردڵنیام کە ئەم قۆناغەش ئەبڕین و ڕۆژێک دێت خوشکانیش هاوکارمان دێنە مەیدانەکەوە.\n[b][u]هێمن حەسەن:[/u][/b] مێژویەکی پڕسەروەری هەیە وە ئاسۆیەکی گەش چاوەڕوانیەتی. چونکە ئەوەی ئەم گروپە ئەنجامی داوە لەوانەیە لە ئێستادا هەندێک خەڵک و لایەن هەبن کە هەست بە گرنگیەکەی نەکەن. بەڵام لەداهاتودا گرنگی و مەزنی کاری ئەم گروپە بۆ هەمولایەک ڕون ئەبێتەوە. دواتریش لە دوتوێی لاپەڕەکانی مێژوی ئایتیدا ناوی ئەم گروپە تۆمار ئەکرێ.\n[b]لە کۆتاییدا، زۆر سوپاسی کاک هێمن دەکەم بۆ وەڵامدانەوەی پرسیارەکان و هیوای سەرکەوتنی بۆ دەخوازم.[/b]\n[b][u]هێمن حەسەن:[/u][/b] کاک ئاراس جەنابیشتان یەکێکن لە سەربازە ونەکانی بواری ئایتی و هاوکارانی کورد ئایتی گروپ. هیوای سەرکەوتن و بەردەوامیت لەکارەکانتا بۆ ئەخوازم.\nدووبارە دەست خۆش کاکە ئاراس\nهەگبەت پڕ بێت لە چالاکی و جوڵەی زیاتر کاکە هێمن.\nدەستخۆش کاک ئاراس بۆ دیمانەکانت.\nسەرکەتوبوی کاک هێمنی بەرێز، بەخێربێیتەوە.\nلەڕاستیدا من خۆشمان بەکەم تەرخەم ئەزانم لەوەی کە حکومەتی هەرێم یا لایەنێک ئاوڕی لێ نەداوینەتەوە.\nئێمەش وەکو پێوست هەولمان نەداوە هەر لای خۆمانەوە گلەیی ئەکەین، کەی سێ کەسمان ، گەشتێکمان ئەنجام داوە بۆ ئەم کارە ، کار بۆ تەنیا کەس ناکەن.\nهەر تەندروست و ساخ و سەلامەت بیت کاکە هێمن، دەستی تۆش خۆش کاک ئاراس بۆ بەسەرکردنەوەی کاک هێمن\nبە هیوای سەرکەوتن بۆ کاک هێمن\nسوپاسی هاوڕێیانی ئازیز و خۆشەویت هیوام خۆشیتانە\nدەستی کاک ئاراسیش ئەگوشم هیوادارم بەردەوام و سەرکەوتوبێت بێت لە کارەکانیدا\nدەستی هەردووکتان خۆش بێ و ماندوو نەبن. بە هیوای ئایتییەکی دەوڵەمەندتر. سەرکەوتوو بن. بۆ پێشەوە\nکاک هێمن منیش لەم ساڵەدا لە ئامادەیی سلێمانی کوڕان بووم، تۆم نایەتەوە یاد. هیوادارم سەرکەوتووبیت.\nسڵاو هاوڕێیان. سوپاس بۆ پەیامەکانتان.\nکاک زەندی: (([b]ئێمەش وەکو پێوست هەولمان نەداوە هەر لای خۆمانەوە گلەیی ئەکەین، کەی سێ کەسمان ، گەشتێکمان ئەنجام داوە بۆ ئەم کارە ، کار بۆ تەنیا کەس ناکەن.[/b]))..\nوانییە. ئێمە هەوڵمانداوە و گفتی زۆریشمان پێدراوە، ئەگەر کەسێک یا سیان و چواریش بین هەر هەمان ئاکامی ئیستا دەبوو.\nڕاستە کاک ئاراس، سەردانەکانی جەنابتم بیرە، بەڵام بەڕای من هەرچەندە حکومەتی هەرێممان هەیە، بەڵام تەنیا چەند کەسانێک ئەتوانن بریار بدەن.\nلە سلێمانی پێم وانیە جگە لە هێرۆخان کەسێکی تر بتوانێ، هاوکاری و پشتگیری ئەم دەزگایانە بکات، جگە لەوەش تۆ بچی ئەبێ پرۆژەیەکت پێ بێت بۆیان باسبکەیت بەتەمای چیت بیکەیت، بەڕای من زیاتر لەکەسێک بێت باشترە.\nمن ئێستاش نازانم ئیمە چیمان پێ ئەکرێت ئیتر ئەوان چۆن ئەزانن، دوای ئەوە متمانەش گرنگە، ئەگەر بەهاوکاری خەڵکێک خۆیان بیناسن کارەکە ئاسانتر ئەبێت.\nئینشاڵلا لەکۆبونەوەیا باسی ئەم ووردەکاریانە ئەکەین.\nکاکە خوا موبارەکی کا .\nکاك زەندیی هێژا، ئەی ئەو هەموو پرۆژانەی کە لە [url=http://kurditgroup.org/project]بەشی پرۆژەکان[/url]دا ڕیز کراون، چین؟!!\nدەستخۆش كاكە ئاراسی بەرێز. كاكە هێمنی خۆشەویست بە ناسینتان شادمانم هەر سەركەوتووبن\n- ئەمن تەنانەت ئەوە دەڵێم كە ئێمە پێویستمان بە گۆڤارێكە لە بواری ئایتی بنكەو بارگامان ناوێت ، مامۆستای زانكۆمان ناویت . بۆ چاو لە خۆتان ناكەن بەرێزان :\nكاك حامید،كاك هێمن ، كاك ئاراس ، كاك بردە ،كاك هیوا،كاك زمانیار،كاك زەندی،كاك فەتاح،كاك ئاكار،كاك رەوند،كاك هەردی و... گشتان بە زمانێكی تر شارەزان ، لە بەشی ئایتی هەر كامتان ئازمۆنێكی جیاوازتان هەیە ، گشتان ئەوینتان بە نووسین هەیە لەم بوارە، بەرهەمتان هەیە،بەردەوام بوون تا ئێستا ،...گشتی داخوازی بۆ فەرهنگی كوردی گوگل دەكات كاك هیوا نەخشەكەی دەكات بە كوردی ئەو فكرە زۆرە جیاوازە ،بۆ جێگایكمان نەبێت تا ئەم فكرانەمان زۆرتر بێت. بە رێزو حورمەت دەبێ خۆمان كارێك بكەین حتی كەمترین كار تەنانەت بەشێوەیێكی راستەوخۆ لە جیهانی واقیعی "عینی" ئەگەر ئەم برادەرانە [url=http://www.it.krg.org/]http://www.it.krg.org[/url] هەساری ئایتیان گرتوە ،هەڵە لە خۆمانە نە حكوومەت .خۆمان رێمانداوە. .كامتان ئامادەن شێوازی ژیانتان بگۆرن و بێنە كوردستان كارێك بكەن لەم بوارە ؟!!! دوای ١٠ ساڵ قسە و گلەیی بوو بە چی ؟نازانم، هەڵە لە كام لایە ،بەڵام بە قەولی فارسەكان " زردآلو بیا گلو " بۆ كەس دەست نادا .\nزۆر كلتور هەن كە دەبێ رەسەنایەتیان تێدا بیت لە زۆر جوری جیاواز" واشینگتۆن لە جەماوەری ئەمریكا ئەوەی دیبوو سێزدە ئیالەتی دامەزراند و كردی بەمە. ،بەڵام ئەو رەسەنی كۆبوونەوە لە ئێمەی كورد نیە و نابێت تەنانەت بۆ كارێكی ئاوا"\n13 / Meer\nدە‌ستان خۆشبێت و ماندوو نە‌بن ، هیوای سەرکە‌وتن و لە‌ش ساغی بۆ کاکە‌هێمن و سە‌رجە‌م هاورێ و ئە‌ندام و دۆستانی کورد ئایتی گرووپ دە‌خوازم ، هیوادارم، کە‌ساڵ یادی دامە‌زراندنی ئە‌م گرووپە ببێتە هۆی بەخشینی گووروتینێکی تر بۆ سە‌رجە‌م ئەندام و هاوکار و سە‌ردانی کە‌رانی،تالە‌رێگە‌ی ئە‌م گرووپی ئایتی یە‌وە بتوانین کاری باشتر و خزمە‌تی زیاتر بە نە‌تە‌وە‌کە‌مان بکە‌ین. دووبارە دە‌ستە‌کانت خۆش بێت کاکە ئاراس بۆ ئە‌م جاوپێکە‌وتنانە‌و ناساندنی ئە‌م خۆشە‌ویستە ماندوونە‌ناسانە‌و تیشک خستنە‌سە‌ر کورتە‌یە‌ک لە‌ژیان و جالاکیە‌کانیان، کە بێگومانم شایە‌نی زیاترن.....\n14 / تێکۆشەر\nماندوو نەبیت کاک هێمن، هیوام وایە تەندروستیت باشتربێت و بەردەوامبیت لە کارەکانی ڕۆژانەت و گروپیش.\nدەستی کاک ئاراسیش خۆشبێت.\nزۆر سوپاسی ئەو بەڕێزانە ئەکەم کە کۆمێنتیان نوسیوە\nووشەکانتان نیشانەی ڕێزدای و گەورەییە خۆتانە.\nبە بەڕێز قەزوانیش ئەڵێم تا ئێستا هیچ کام لە ئەندامانی کورد ئایتی گروپ لەلایەن حکومەتی هەرێمەوە پرسیاریان لێ نەکراوە کە ئایا ئامادەن بێنە کوردستان خزمەت بکەن\nکەی ئەوان ئەو پرسیارەیان ئاڕاستە کردن ئێمەش وەڵاممان پێیە بۆیان\nڕێزم قبوڵ بفەرمون\nیۆ پەیامی ژمارە پازدە و کاک [url=u/hemen7]Hemen_7[/url]، هەر کاتێ حکومەت لە کابینەوە گۆڕی بۆ کەرەڤانە ئەو کاتە سڵاوێک یان باوێشکێک ئەفەرموون .\nکاک هێمنی خۆشەویست لەگەڵ رێزوو حورمەت فەرمایشەكانی جانابتان زۆر راستە و ئەمن توانای وەڵامیانم نیە. بەڵام ئەوەندە دەزانم كە دەسەڵاتدارێك بۆ مانەوە لە دەسەڵاتی خۆی بخاتە پشتی ئەنفالوو ، هەڵبجەی خۆشەویستوو و جینۆسایدی خەڵكەكەی. باوشی لەدوایە، ئێمە ناگرێتە خۆی . .. بەڵام ئەشێ لە لایێك دەسپێكەین لە دنیای راستەقینە نە تۆری مەجازی تەنانەت بۆ بارێك .


ڕێساى ناسینى سوره‌ت و ئایه‌تى (مه‌ککى) | ماڵپەری قورئانی پیرۆز\nڕێساى ناسینى سوره‌ت و ئایه‌تى (مه‌ککى)\n١- هه‌رسوره‌تێ سوجده‌ى تیا بوو ئه‌وا له مه‌ککه دابه‌زێوه.\n٢- هه‌ر سوره‌تێک ووشه‌ى (كلا) ى تیا بێت ئه‌وا له مه‌ککه دابه‌زیوه، که ئه‌مه‌ش له نیوه‌ى قورئان به‌ره‌و سوره‌تى الناس تیایه‌تى ، که‌واته له قورئاندا (33) جار ووشه‌ى (كلا) هاتووه له (15) سوره‌تتدا.\n٣- هه‌ر سوره‌تێک (يا ايهاالناس) تیا بێت مه‌ککیه، زۆربه‌ى زانایانى زانستى قورئان بۆچونین وایه (يَا أَيُّهَا الَّذِينَ آمَنُوا ارْكَعُوا وَاسْجُدُوا) [الحج : 77] مه‌ککیه.. که(يَا أَيُّهَا الَّذِينَ آمَنُوا ارْكَعُوا) یشى تیایه.\n٤- هه‌ر سوره‌تێک باسى داستانى پێغه‌مبه‌رانى تیا بێت یان گه‌لانى خراپى پێشووى تیا بێت ئه‌وه مه‌ککیه جگه له سوره‌تى (البقرة) .\n٥- هه‌رسوره‌تێ داستانى ئاده‌م و ئیبلیسى تیا بێت جگه له سوره‌تى (البقرة) ئه‌وه مه‌ککیه.\n٦- هه‌ر سوره‌تێک به حه‌رف ده‌ست پێ بکات وه‌ک و (الم) یان (الر) یان (حم) ئه‌وا مه‌ککییه جگه له سوره‌تى (البقرة) (ال عمران) که ئه‌م دووانه مه‌ده‌نین و ئه‌وانى تر مه‌ککین ، وه زانایان ڕاى جیاوازیان هه‌یه له سوره‌تى (الرعد) دا.


حكومه‌تی ئێران میله‌ته‌كه‌ی گۆشه‌گیر ده‌كات\nوه‌ك ئاماژه‌دانێـك به هه‌وڵه‌كانی ئێران بۆ به‌ده‌سـتهێنانی چه‌كی ناوه‌كی و ده‌سـتـتێوه‌ردانه تێـكده‌رانه‌كه‌ی ئێران له عێراقدا، سه‌رۆك جۆرج ده‌بلیو بوش ده‌ڵێت كێشه‌كانی ئه‌مریكا له‌گه‌ڵ ئێراندا" كێشه نین له‌گه‌ڵ گه‌لی ئێراندا."\n" سه‌رۆك بوش ده‌ڵێت كێشه‌كه‌م له‌گه‌ڵ حكومه‌تـێـكدایه ئه‌و جۆره كارانه ده‌كات به له په‌راوێزنانی خه‌ڵكه‌كه‌ی كۆتایی دێت و هه‌روه‌هاش به ڕێـگه‌گرتنێـك كۆتایی دێت له گه‌لی ئێران تا له جیهاندا له شوێنی ڕاسـته‌قینه‌ی خۆیدا بێت."\nكاره‌كانی له په‌راوێزنانی حكومه‌تی ئێران، ڕه‌فتاره‌كانی له‌گه‌ڵ وڵاتیـیانی خۆشـی دا ده‌گرێته‌وه. له‌م ماوه‌یه‌ی ڕابردوودا ڕێ له دوو ڕووناكبیری به‌ناوبانگی ئێرانی گیرا له‌وه‌ی سه‌ردانی وڵاته یه‌كگرتووه‌كانی ئه‌مریكا بكه‌ن. هاشم ئاغاجاری، پـرۆفیسـۆری مێژوو له زانكۆی ته‌ربیـیه‌تی موده‌ریس له تاران، وا بڕیاربوو له سه‌ره‌تاكانی مانگی دوودا له نێوه‌ندی ماساچوسێتس بۆ ته‌كنه‌لۆژیا وتارێـك پـێشـكه‌ش بكات له‌سه‌ر دیموكراسی و ئاین، وه واش دانرابوو عه‌بدوڵـڵا موئمینی ڕێبه‌ری ناوداری خوێندكارانی ئێران یاوه‌ری بكات له‌م سه‌ردانه‌دا.\nهاشم ئاغاجاری كه جه‌نگاوه‌رێـكی كه‌م ئه‌ندامی شه‌ڕی عێراق ئێرانه فه‌رمانی مردنی له‌سه‌ر درا به تاوانی وه‌رگه‌ڕان له ئاین پاش ئه‌وه‌ی له سـاڵی 2002 دا وتارێـكی دابوو له ئێران. له‌و وتاره‌دا ئاغاجاری ئاگاهی ده‌دا به خه‌ڵـكی ئێران له‌وه‌ی كوێرانه دوای ڕوانینی فه‌نده‌مێنتاڵیستی ئیسلامی نه‌كه‌ون. نزیكه‌ی دوو سـاڵ له زیندان بوو به‌ر له‌وه‌ی حكومه‌تی ئێران له ژێر فشـاری نێونه‌ته‌وه‌یـیدا ئازادی بكات. له سـاڵی 2005 دا عه‌بدوڵـڵا موئمینی بڕیاری پـێنج سـاڵ زیندانیـكردنی له‌سه‌ر درا بێ جێبه‌جێـكردن به‌هۆی ئه‌وه‌ی خۆپـیشـاندانی خوێندكارانی ڕێـكـده‌خست بۆ داواكردنی ئه‌وه‌ی ئاغاجاری ئازاد بكرێت.\nله‌م ماوه‌یه‌ی ڕابردووشـدا، سێ ژنی ئێرانی كه ڕۆژنامه‌وانی ڕۆژنامه‌ی ئه‌لیكترۆنین له لایه‌ن حكومه‌تی ئێرانه‌وه ڕێـگه‌یان لێ گیرا له‌وه‌ی بچنه ده‌ره‌وه‌ی ئێران. له گفتوگۆیه‌كدا له‌گه‌ڵ ڕادیۆی فه‌ردادا عه‌بدوڵـڵا موئمینی گوتویه‌تی حكومه‌تی ئێران ده‌یه‌وێت "ڕووناكبیران و خه‌باتكارانی كۆمه‌ڵـگای سـڤیلی له ناو ئێراندا كه‌نارگیر بكات و په‌یوه‌ندیـیه‌كانیشـیان له‌گه‌ڵ جیهانی ده‌ره‌وه‌دا بـبڕێت."\nئه‌م جۆره ڕه‌فتارانه نمونه‌یه‌كه كه بۆچی سه‌رۆك بوش ده‌ڵێت ڕژێمی ئێران "جه‌فا و مه‌ینه‌تی" به‌سه‌ر گه‌لی ئێراندا هێناوه و "ڕێـگه‌شـیان لێ ده‌گرێت له‌وه‌ی توانایـیه ڕاسـته‌قینه گه‌وره‌كانی گه‌لی ئێران نیشـان بدرێت."


ئه‌ردۆغان و ركابه‌ره‌كانی\nیه‌كه‌م/ له ترۆپكی ده‌سه‌ڵاته‌وه بۆ په‌راوێز\nسه‌ره‌تای ساڵانی دوو هه‌زاره‌كان، دۆخێكی تایبه‌ت له كۆماری توركیا هاته ئاراوه. له كولتووری سیاسیی توركیدا حكوومه‌تی هاوپه‌یمانی له‌رزۆك و پاسیڤه. ته‌مه‌ن كورت و بێ دنیابینی و بێ ستراتیجه. ئه‌ردۆغان له‌گه‌ڵ هاوڕێ و هاوخه‌باته‌كانی هه‌رزوو ده‌ست بۆ چیلكه‌دارێك ده‌به‌ن تا بگه‌ن به ده‌سه‌ڵات، بگه‌ن به سه‌رمایه و هێزه سیمبۆلی و راسته‌قینه‌كه‌ی توركیا، دیاره ئه‌ردۆغان پێشتر والی یان پارێزگاری ئیستانبوڵ بووه. ناسراو و خاوه‌ن پێشینه و سه‌رمایه‌ی ره‌مزی و سیستمی پێوه‌ندیی بووه.\nئه‌ردۆغان له‌ڕێی شاره‌وانی و ئیستانبوڵه‌وه به‌رده‌وام له‌گه‌ڵ خه‌ڵك، جه‌ماوه‌ر، گرووپه كۆمه‌ڵایه‌تییه‌كان، ده‌ستگه‌كان، پڕۆژه و ژێرخان، لایه‌نی هونه‌ری و ته‌كنیكی و سیاسی شاره‌كه له پێوه‌ندیدا بووه و رێیه‌كه‌ی بۆ خۆی خۆش و بێ به‌ربه‌ست كردووه.\nئیستانبوڵ وه‌ك شار و شاره‌وانی بۆ ئه‌ردۆغان ئوبێكت/ئۆبژه‌یه‌كی كاریگه‌ر ده‌بێت، ته‌مه‌نی سیاسی ئه‌ردۆغان درێژ ده‌كاته‌وه، رێیه‌كانی بۆ كورت ده‌كاته‌وه، ده‌یگه‌یه‌نێته ترۆپك و لووتكه‌ی ده‌سه‌ڵات. دامه‌زراندنی پارتی داد و گه‌شه‌پێدان له‌لایه‌ن ئه‌ردۆغان و هاوڕێ و هه‌ڤاڵه‌كانی دیارده‌یه‌كی سیاسی نوێ بوو له توركیادا، پێشتر ئه‌زموونی تر و مۆدێلی تری پارتی ئیسلامی هه‌بوون، خاوه‌ن گوتار و ناسنامه بوون، به‌ڵام جیاواز له ناسنامه‌ی پارتی داد و گه‌شه‌پێدان.\nئه‌ردۆغان له سه‌ره‌تای دامه‌زراندنی پارته‌كه‌یه‌وه (پارتی داد و گه‌شه‌پێدان) مانیفێستۆی بازاڕی ئازاد و لیبڕاڵیزمی ئیسلامی و دیموكراتی كۆنزێره‌ڤه‌تیزم و كرانه‌وه به ڕووی هێزه ناوه‌كی و ده‌ره‌كییه‌كانی به پارته‌كه‌یه‌وه لكاند. ئه‌م شێوه چیڕۆك و نه‌ڕه‌یه‌تڤ و گێڕانه‌وه‌یه بۆ پارتێكی ره‌گ ئیسلام له توركیا تازه بوو، پێشتر وێنه و نموونه‌ی نه‌بوو. به‌شێكی زۆر له هاوڕێكانی ئه‌ردۆغان به‌شدار بوون له داڕشتنی ئه‌م فۆڕمه له نه‌ڕه‌یه‌تڤه بۆ پارته‌كه.\nئه‌ردۆغان دواتر و دوای چه‌ند هه‌ڵبژاردنێك له‌ڕێی مانیفێستۆی پارته‌كه‌یه‌وه ده‌گاته لووتكه‌ی ده‌سه‌ڵات، خۆی به په‌یكه‌ری سیاسی توركیا ده‌لكێنێت، پرۆسه‌كه سه‌ره‌تا له یه‌كه‌ی بچووكه‌وه بوو به یه‌كه‌یه‌كی گه‌وره یان كۆی سیستمكه/سیسز Thesis.\nئه‌وه‌ی ئه‌مڕۆ ده‌بینرێت پارچه پارچه‌بوون و ئه‌نتی سیسزه Anti-Thesis. ئه‌مڕۆ هاوڕێكانی دوێنێی ئه‌ردۆغان ده‌یانه‌وێت ببن به ئه‌نتی سیسز، مانیفێستۆی داد و گه‌شه‌پێدان بكه‌نه‌وه به چه‌ند یه‌كه‌یه‌كی بچووك و دابه‌شبوو.\nدووه‌م/ هاوڕێكانی دوێنی، ركابه‌ره‌كانی ئه‌مڕۆ\nبه‌پێی چه‌ند راپرسی و رووپێوییه‌ك كه له توركیا ئه‌نجام دراون، ئه‌ردۆغان و پارته‌كه‌ی به‌ره‌و لاوازبوون و بێ هه‌ژموونی هه‌نگاو ده‌نێن، له به‌رانبه‌ردا هاوڕێكانی (عه‌لی باباجان و ئه‌حمه‌د داود ئۆغڵو) كه هه‌ریه‌كه‌یان به‌نیازن پارتێكی سیاسی سه‌ربه‌خۆ دروست بكه‌ن و به‌ڕێژه‌ی ١٧% ده‌نگه‌كانی هه‌ڵبژارن بۆ خۆیان ببه‌ن. ئه‌م دۆخه بۆ ژێرخانی ده‌سه‌ڵات و مانه‌وه‌ی پارتی داد و گه‌شه‌پێدان له ده‌سه‌ڵات جێی نیگه‌رانی و ترسه. بۆ ئه‌ردۆغانیش خه‌مێكی قووڵ و تاریكه.\nدیاره ئه‌ردۆغان ته‌واوی ئه‌و حیكایه‌ت و دووركه‌وتنه‌وه‌یه‌ی هاوڕێكانی ده‌به‌ستێته‌وه به چیڕۆكی خیانه‌ت و ده‌رچوون له بنه‌ما و تێگه‌یشتنه‌كانی پارتی داد و گه‌شه‌پێدان، هاوكات ئه‌ردۆغان ئه‌م جیابوونه‌وه‌یه وه‌ك كوده‌تا و ئاوه‌ژووكردنه‌وه‌ی دروشم و چاوه‌ڕوانییه‌كانی پارته‌كه‌ی ده‌بینێت.\nعه‌لی باباجان كاراكته‌رێكی قووڵی ناو دنیای ئیسلامی توركییه. له ڕوانگه‌ی ئابووری و بازاڕ و پێوه‌ندی نێوان هاووڵاتی و بازاڕ، ماركێتینگی سیاسی و ستراتیجی بۆ خۆی ده‌كات. ڕاستییه‌كه‌ی له‌ڕێی كۆمه‌ڵناسی بازاڕه‌وه ده‌یه‌وێت دووباره بگه‌ڕێته‌وه بۆ ناو په‌یكه‌ری حوكمڕانی توركیا.\nباباجان دامه‌زرێنه‌ری پارتی داد و گه‌شه‌پێدانه. سه‌ره‌تا بڕیار وابوو له‌گه‌ڵ ئه‌ردۆغاندا به‌یه‌كه‌وه رێ سیاسییه‌كه ببڕن و ته‌واو بكه‌ن. بۆیه ماوه‌یه‌ك وه‌زیری ئابووری بووه له حكوومه‌ته‌كه‌ی ئاك پارتیدا، دواتر بووه به وه‌زیری ده‌ره‌وه و دواتریش جێگری سه‌رۆك وه‌زیران. هه‌موو ئه‌م كه‌ناڵه سیاسییانه لای عه‌لی باباجان ئه‌زموون و چیڕۆكی تایبه‌تی به‌دواوه‌وه بووه.\nئه‌حمه‌د داود ئۆغڵو كاراكته‌رێكی تری ناو جه‌سته‌ی سیاسی رابردووی ئاك پارتییه. دیاره ئه‌و زیاتر له‌ڕێی سیاسه‌تی ده‌ره‌وه و تیۆر و جیهانبینی تایبه‌ت به‌خۆیه‌وه ده‌یویست توركیا پێشانی دنیا بدات. ئه‌ردۆغان ئه‌مڕۆ هه‌م عه‌لی باباجان و هه‌م ئه‌حمه‌د داود ئۆغڵو وه‌ك نه‌یار، دژبه‌ر و خیانه‌تكار ده‌بینێت.\nسێیه‌م/ توركت ئۆزاڵ و پارتی نیشتمان\nپێ ده‌چێت ئه‌زموونی سیاسی تازه‌ی عه‌لی باباجان له ئه‌زموون و مۆدێله‌كه‌ی توركت ئۆزاڵ و پارتی نیشتمان بچێت.\nعه‌لی باباجان ده‌یه‌وێت پارته سیاسییه تازه‌كه‌ی له ڕووی فكر و ئایدۆلۆجیاوه ئۆتۆنۆم بێت. نه ڕاست بێت و نه چه‌پ، پارتی خه‌ڵك و جه‌ماوه‌ر و گشت بێت. دوور نییه عه‌بدوڵا گول وه‌ك برا گه‌وره و رێبه‌رێك رۆڵ له‌ناو هه‌ناوی ئه‌و پارته‌دا ببینێت. هه‌روه‌ها باباجان هه‌وڵ ده‌دات به‌شێك له سه‌رمایه بنه‌ڕه‌تییه‌كانی ناو ئاك پارتی له‌گه‌ڵ خۆیدا ببات، به‌شیر ئاتاڵای وه‌زیری ناوخۆی پێشوو، مێهمه‌ت شیمشه‌ك وه‌زیری پێشووی دارایی و هاشم كڵچ سه‌رۆكی پێشووی دادگای ده‌ستووری له‌گه‌ڵ خۆیدا ببات و دووباره له‌ناو رێكخستنێكی تر، خه‌یاڵێكی تری سیاسییه‌وه دایانبمه‌زرێنێته‌وه و جێگیرییان بكات.\nئه‌م كاراكته‌رانه هه‌ریه‌كه و له گۆشه‌یه‌كه‌وه توركیا ده‌بینێت، لێكدانه‌وه و راڤه‌ی بۆ ده‌كات. دیاره جگه له‌مانه چه‌ندان كادر و ئه‌ندامی تری باڵای پارتی داد و گه‌شه‌پێدان ده‌یانه‌وێت له‌گه‌ڵ پارته تازه‌كه‌ی باباجاندا تواناكانی خۆیان تاقی بكه‌نه‌وه. چونكه ئه‌مڕۆ به‌شێكی زۆری خوێنده‌وارانی توركیا و ئه‌ندامه باڵاكانی ناو ئاك پارتی پێیان وایه، توركیا و ئاك پارتی له ته‌نگژه‌دان. بۆیه هێزی تر و ئایكۆنی تری سیاسی به چاره‌سه‌ر ده‌زانن. پێ ده‌چێت عه‌لی باباجان و ئه‌حمه‌د داود ئۆغڵو بتوانن ژێرخانی ده‌سه‌ڵاتی سیاسی ئه‌ردۆغان لاواز و لێژ بكه‌ن.


👁 اێ بەخشە 10,984 گل سئرکریائە(دێینە)\n👁 اێ بەخشە 10,661 گل سئرکریائە(دێینە)\nباکووری کوردستان - لە پارێزگای خەرپیت، 7 کەس بە ت [ فرەتر(ویشتر)... 👁] ✖ ✖ 17 17 ✔ 99% ✍ هـ.ب. 2-2-2018 0:00:00\n📅 03-02-2018 - بەرخۆدانی عەفرین، رۆژی 15هەم تاریخ ؤ پێش هەتێەل\n👁 اێ بەخشە 6,192 گل سئرکریائە(دێینە)\nباکووری کوردستان - لە باکووری کوردستان و لە تورکی [ فرەتر(ویشتر)... 👁] ✖ ✖ 12 12 ✔ 99% ✍ هـ.ب. 3-2-2018 0:00:00\n👁 اێ بەخشە 10,949 گل سئرکریائە(دێینە)\n📅 05-02-2018 - بەرخۆدانی عەفرین، رۆژی 17هەم تاریخ ؤ پێش هەتێەل\n👁 اێ بەخشە 8,629 گل سئرکریائە(دێینە)\nباکووری کوردستان - لە پارێزگای وان، پاسێکی نەفەره [ فرەتر(ویشتر)... 👁] ✖ ✖ 18 17 ✔ 99% ✍ هـ.ب. 5-2-2018 0:00:00\n📅 06-02-2018 - بەرخۆدانی عەفرین، رۆژی 18هەم تاریخ ؤ پێش هەتێەل\n👁 اێ بەخشە 9,807 گل سئرکریائە(دێینە)\nباکووری کوردستان - لە 60 گوند و ناوچەی ئامەد قەدە [ فرەتر(ویشتر)... 👁] ✖ ✖ 18 20 ✔ 99% ✍ هـ.ب. 6-2-2018 0:00:00\n👁 اێ بەخشە 7,302 گل سئرکریائە(دێینە)\n📅 08-02-2018 - بەرخۆدانی عەفرین، رۆژی 20ەم تاریخ ؤ پێش هەتێەل\nباکووری کوردستان - بەگوێرەی ڕاگەیەندراوێکی پارتی [ فرەتر(ویشتر)... 👁] ✖ ✖ 11 20 ✔ 99% ✍ هـ.ب. 8-2-2018 0:00:00\n📅 09-02-2018 - بەرخۆدانی عەفرین، رۆژی 21ەم تاریخ ؤ پێش هەتێەل\n👁 اێ بەخشە 7,634 گل سئرکریائە(دێینە)\nباکووری کوردستان - بڕیاری دەستگیرکردن بۆ سەرپیل ک [ فرەتر(ویشتر)... 👁] ✖ ✖ 13 12 ✔ 99% ✍ هـ.ب. 9-2-2018 0:00:00\n📅 10-02-2018 - بەرخۆدانی عەفرین، رۆژی 22ەم تاریخ ؤ پێش هەتێەل\n👁 اێ بەخشە 9,596 گل سئرکریائە(دێینە)\nباشووری کوردستان - کۆدەنگی تەندروستکارانی ناڕازی [ فرەتر(ویشتر)... 👁] ✖ ✖ 15 34 ✔ 99% ✍ هـ.ب. 10-2-2018 0:00:00\n| زمان دؤرسکردن وەڵگە(پەڕە): 3,463 ثانیه(اێس)


یەکێتیی بەدوای شەڕدا دەگەڕێت\nگۆڕان ئازادە لە هاوپەیمانێتییکردن لەگەڵ پارتیی، ئەوە خەڵکە دەبێت سزایان بدات نەک لولەی تفەنگەکانی یەکێتیی.\nیەکێتیی پێیوایە ئەوە "کرانەوە و دیموکراسیبون"ی یەکێتییە وای کردوە لە سلێمانیی حیزبی سیاسیی دەربکەون و ئۆپۆزسیۆنی سیاسیی بەهێز بن و میدیای ئازاد و خۆپیشاندانەکان لە دەڤەری سلێمانیی، هەڵەبجە و گەرمیان زیاتر گەشەبکەن بەبەراورد بە سنوری هەولێر و دهۆک. یەکێتی پێشیوایە ئەو "کرانەوە و دیموکراتیبون"ە زیاتر یەکێتیی بچوککردۆتەوە و پارتییشی گەورەتر کردوە وەک هێزێکی مێژویی نەیاری خۆی، بۆیە ئێستا یەکێتیی هەمان میکانیزمەکانی پارتیی دەگرێتەبەر لە روبەڕوبونەوەی ئۆپۆزسیۆنی سیاسیی و ئازادیی سیاسیی لەو سنورەی کە پێیوایە قەڵەمڕەوی خۆیەتی.\nیەکێتیی پێیوایە دۆخەکە لەبارە بۆئەوەی جارێکی تر خۆی بکاتەوە حاکمی موطڵەقی ناوچەکەی خۆی چونکە: ١- بەهاری عەڕەبی شکستیخواردوە، ٢- کاک نەوشیروان مستەفا چۆتە رەحمەتی خوای دلۆڤان، ٣- گروپێک لەناو یەکێتیی دەرکەوتون کە هیچ شتێک بە گۆڕانیان نابەستێتەوە، پێشتر سەرکردایەتیی گۆڕان و یەکێتیی دۆستی شاخ بون، ئێستا ئەوە هێدی هێدی کۆتایی دێت، ٤- گۆڕان چیتر لەلایەن خەڵکەوە ئەو پشتیوانییەی ناکرێت کە پێشتر یەکێتیی لێی دەترسا و کاک نەوشیروان دەیتوانی سلێمانیی بجوڵێنێت، ٥- ئێران دەیەوێت یەکێتیی بەبەهێزیی بمێنێتەوە و ناوچەکە سەقامگیر بێت بەتایبەت کە ململانێی ئەمریکیی-ئێرانیی لە قۆناغێکی توند دایە، ٦- ئەمریکا و کۆمەڵگای نێودەوڵەتیی ئەو گرنگییەی جاران بە دیموکراسیی و مافی مرۆڤ نادەن لە عێڕاق و هەرێمی کوردستان، ٧- یەکێتیی دەیەوێت بە پارتیی بسەلمێنێت کە بێ یەکێتیی حوکمڕانیی کوردستان مەحاڵە، ٨- یەکێتیی بەتەواوی دابڕاوە لە هەمو بەها دیموکراسییەکان و هیچ پرەنسیپڵێکی نەماوە کە بتوانێت سیاسەتی لەسەر بکات و خەڵکی خۆی پێ کۆبکاتەوە. یەکێتیی بۆتە دەیان پارچە کە بەهێزیی یەکێتیی و ئەو پارچانە بەندە بەوەی ئەو حیزبە زیاتر دڵڕەق بێت. بێگومان خاڵی تریش هەن.\nیەکێتیی ئێستا ئەو هەنگاوانە دەگرێتەبەر کە پارتیی لە سەرەتای ٢٠٠٠ەکان دژی یەکگرتوی ئیسلامیی گرتیەبەر و یەکگرتوی ئیسلامیی بە زەبری هێز بچوککردەوە، یەکگرتوش تەسلیمی بو، بە رادەیەک چەند بەرپرسێکی یەکگرتو لە ئاستی باڵا لە پارتیی پارتییترن ئێستا. یەکێتیی لە بەرانبەر گۆڕاندا بەدوای شەڕدا دەگەڕێت بۆ ئەوەی بەتەواوی گۆڕان تەسلیم بکات. گۆڕان پێویستە باڵانسی خۆی لەنێوان پارتیی و یەکێتیی بپارێزێت و بەتەواوی تەسلیمی پارتیی نەبێت چونکە ئەوە وا دەکات یەکێتیی زۆر ئاسان خەڵکی خۆیی و تەنانەت گۆڕانخوازەکانیش دژی بجوڵێنێت. گۆڕان پێویستیشە رێکارە مەدەنییەکانی بەهێز بکات نەک لەڕێی فەیسبوک و میدیاکەیەوە هاشوهوش بکات و هەندێکیش هەوڵی گەرمکردنی شەڕەکە بدەن.\nیەکێتیی و گۆڕان و پارتیی و ئیسلامییەکان و هیچ هێزێک ناچار نییە بەیەکەوە هاوپەیمان بن یان نەیار نەبن، بەڵام هیچ هێزێک مافی ئەوەی نییە هێرش بکاتە سەر ئەویتر. هێزەکان ئازادن لە هاوپەیمانێتیی دروستکردن، ئەوە دەبێت خەڵک سزایان بدات نەک لولەی تفەنگەکان. هەموشمان دەبینین گەلی ئێمە لەو روەوە هۆشیارە و زۆر بەباشیی سزای گۆڕانی داوە لە بەرانبەر بنپێخستنی بەهاکانی گۆڕان و روئیای کاک نەوشیروان.


حوكمه‌كانی سێ خوێنه‌كه‌ی ئافره‌تان 1_ ( الحيض ) : خوێنی بێ نوێژی . 2_ الاستحاضة : خوێنی ده‌مار . 3_ النفاس : خوێنی زه‌ییستان . :: ماڵپه‌ڕی فه‌رمووده\nحوكمه‌كانی سێ خوێنه‌كه‌ی ئافره‌تان 1_ ( الحيض ) : خوێنی بێ نوێژی . 2_ الاستحاضة : خوێنی ده‌مار . 3_ النفاس : خوێنی زه‌ییستان .\nحوكمه‌كانی سێ خوێنه‌كه‌ی ئافره‌تان\n1_ ( الحيض ) : خوێنی بێ نوێژی .\n2_ الاستحاضة : خوێنی ده‌مار .\n3_ النفاس : خوێنی زه‌ییستان .\n1_ ( الحيض ) : خوێنی بێ نوێژی - سوری مانگانه -\nخوێنی ( حَيْض ) خوێنێكه له ڕه‌حمی ئافره‌ت دێته خواره‌وه ؛ ئافره‌ت له‌كاتی باڵغ بوونی به‌دواوه تووشی ئه‌م حاڵه‌ته ده‌بێت ؛ مانگانه ئافره‌ت تووشی ئه‌م حاڵه‌ته ده‌بێ ؛ كه‌مترین كاتی هاتنی ئه‌م خوێنه شه و ڕۆژێكه ؛ وه زۆرترین كاتی پازده ڕۆژه ؛ وه ئافره‌تان به‌گشتی شه‌ش یان حه‌وت ڕۆژ تووشی ئه‌م حاڵه‌ته ده‌بن ؛ وه هه‌ندێك له‌ئافره‌تان له‌وماوه‌یه‌دا تووشی ئازار ده‌بن له‌خواره‌وه‌ی زگیان یان له‌خواره‌وه‌ی پشتیان .\n_ وه شێوه‌ی خوێنی ( حَيْض ) خوێنێكی ڕه‌ش و تڵخ و بۆن ناخۆشه .\n_ هه‌ركاتێك ئافره‌ت تووشی بێ نوێژی بوو نابێت ( نوێژ ) بكات وه نابێت ( ڕۆژوو ) بگرێت وه نابێت ( جووت بوون - كاری سه‌رجێی ) له‌گه‌ڵ مێرده‌كه‌ی بكات وه نابێت له‌وكاته‌ی له‌حه‌جه یان له‌عومره‌یه ( ته‌واف ) بكات وه نابێت بچێته ( ناو مزگه‌وت ) و تیایدا بمێنێته‌وه ؛ هه‌تا ئه‌وكاته‌ی پاك ده‌بێت .\n_ وه كاتێك پاك بویه‌وه گێرانه‌وه‌ی نوێژه‌كانی له‌سه‌ر نیه به‌ڵام گرتنه‌وه‌ی رۆژوه‌كانی له‌سه‌ره .\n_ وه له‌وماوه‌ی بێ نوێژیه‌دا بۆ ئافره‌ت دروسته زیكری خوا بكات ؛ وه له‌خوا بپاڕێته‌وه ؛ وه قورئان بخوێنێته‌وه به‌مه‌رجێك قوڕئان به‌ده‌سته‌وه نه‌گرێت به په‌رۆیه‌ك یان به‌ده‌ست كێشێك قورئان به‌ده‌سته‌وه بگرێت یان له‌سه‌ر مۆبایل بخوێنێته‌وه ؛ وه دروسته پیاوه‌كه‌ی لێی نزیك بێته‌وه به‌مه‌رجێك خۆیان له‌كاری سه‌رجێی و جووت بوون بپارێزن .\nوه كاتێك پاك بویه‌وه واجبه له‌سه‌ری خۆی بشوات ؛ وه گێڕانه‌وه‌ی ئه‌و نوێژانه‌ی له‌سه‌ر نیه كه له‌وماوه‌یه‌دا ئه‌نجامی نه‌داوه ؛ به‌ڵام گێڕانه‌وه‌ی ڕۆژوه فه‌رزه‌كانی له‌سه‌ره ئه‌گه‌ر له‌مانگی ڕه‌مه‌زاندا تووشی ئه‌م حاڵه‌ته ببوو .\n_ حيكمه‌تی تووش بوونی ئافره‌ت به بێ نوێژی :\nبێگومان خوای په‌روه‌ردگار زانا و دانایه ئه‌م خوێنه‌ی له ئافره‌تتدا دروست كردووه بۆ ئه‌وه‌ی ببێته سه‌رچاوه‌ی خواردن و خواردنه‌وه بۆ كۆرپه‌له‌ی ناو ڕه‌حمی دایك ؛ له‌ڕێگه‌ی ناوكه‌وه ئه‌و ڕژێنه خوێنانه ده‌گوازرێنه‌وه بۆ كۆرپه‌له‌كه و خوێن به‌هه‌موو ده‌ماره‌كانیدا ده‌ڕوات و ده‌بێته خۆراك و خواردن بۆی ؛ به‌رز و پیرۆزی بۆ خوای گه‌وره باشترینی دروستكاران .\nخوێنی ئیستیحاضه - پێشی ده‌وترێت خوێنی نه‌خۆشی و خوێنی ده‌مار - : بریتیه له خوێن له‌به‌ر ڕۆییشتنی ئافره‌ت له‌غه‌یری كاتی بێ نوێژی ؛ ئه‌م خوێنه له‌به‌شی سه‌ره‌تای ڕه‌حم دێته خواره‌وه نه‌ك له‌قوڵایی ڕه‌حم ؛ شێوه‌ی ئه‌م خوێنه ته‌نك و سووره ؛ وه‌كو خوێنی بێ نوێژی نیه بۆن ناخۆش و تڵخ و ڕه‌ش بێت ؛ به‌لأكو ئه‌م خوێنه وه‌ك خوێنی برینی لاشه وایه كاتێك ده‌لكێت به‌لاشه یان به‌پۆشاك دوای ماوه‌یه‌ك ئه‌م خوێنه وه‌ك خوێنی برین وشك ده‌بێت به‌ڵام خوێنی بێ نوێژی وانیه .\nحوكمه‌كانی خوێنی ئیستیحاضه\nیه‌كه‌م : ئه‌م خوێنه وه‌كو خوێنی بێ نوێژی نیه ببێته هۆی ڕێگری كردنی ئافره‌ت له‌نوێژكردن و رۆژوو گرتن ؛ بۆیه كاتێك ئافره‌ت تووشی ئه‌م حاله‌ته ده‌بێت ئه‌وا ده‌بێت له‌سه‌ر نوێژه‌كانی به‌رده‌وام بێت ؛ وه رۆژوه‌كانی بگرێت ئه‌گه‌ر له‌ناو مانگی ره‌مه‌زان بوو ؛ وه دروسته له‌م حاله‌ته رۆژووی سوننه‌ت بگرێت یان ڕۆژی قه‌رزی بگرێته‌وه یان رۆژووی سونه‌ت بگرێت .\nدووه‌م : ئافره‌ت له‌م حاله‌ته‌دا پێویسته له‌سه‌ری بۆ هه‌موو نوێژێك خۆی پاك بكاته‌وه و ده‌ست نوێژی بگرێته‌وه ئینجا نوێژه‌كه‌ی بكات .\nسێ یه‌م : پێویسته له‌سه‌ر ئافره‌ت له‌م حاڵه‌ته‌دا له‌دوای ده‌ست نوێژگرتن و خۆپاك كردنه‌وه پارچه په‌رۆیه‌ك به‌خۆیه‌وه هه‌ڵگرێت بۆ ئه‌وه‌ی خوێن به‌رلاشه و پۆشاكی نه‌كه‌وێت ؛ پاشان له‌كاتی ده‌ست نوێژگرتنه‌وه په‌رۆیه‌كه بگۆڕێت .\nچواره‌م : دروسته ئافره‌ت له‌م حاڵه‌ته‌دا له‌گه‌ڵ هاوسه‌ره‌كه‌ی كاری سه‌رجێی بكات ؛ چونكه هیچ به‌ڵگه‌یه‌ك نه‌هاتووه نه‌هی لێ بكات .\nخوێنی زه‌ییستان كه به‌عه‌ره‌بی پێی ده‌وترێت ( النِّفاس ) : بريتیه له ده‌رچوونی خوێن له‌دامێنی ئافره‌ت له‌دوای منداڵ بوون ؛ زۆربه‌ی ئافره‌تان بۆماوه‌ی چل ڕۆژ له‌دوای منداڵ بوونی تووشی ئه‌م حاڵه‌ته ده‌بن ؛ وه هه‌ندێكیان كه‌متر له چل رۆژ ده‌خایه‌نێت ؛ وه هه‌ندێكیان هه‌تا شێست ڕۆژ ده‌خایه‌نێت .\nحوكمه‌كانی خوێنی زه‌ییستان\nخوێنی زه‌ییستان هه‌مان حوكمی خوێنی بێ نوێژی هه‌یه :\nیه‌كه‌میان : نابێت له‌م ماوه‌یه‌دا نوێژ بكات ؛ وه نابێت به‌ڕۆژوو بێت ؛ وه دوای پاك بوونه‌وه گێڕانه‌وه‌ی نوێژه‌كانی له‌سه‌ر نیه به‌ڵام گرتنه‌وه‌ی ڕۆژووه فه‌ڕزه‌كانی له‌سه‌ره .\nدوه‌میان : نابێت له‌م حاڵه‌ته‌دا ته‌واف به‌ده‌وری كه‌عبه‌دا بكات .\nسێ یه‌میان : نابێت كاری سه‌رجێی له‌گه‌ڵ هاوسه‌ره‌كه‌ی بكات .\nچواره‌میان : نابێت بچێته ناو مزگه‌وت و تیایدا بمێنێته‌وه .\nپێنجه‌میان : كاتێك پاك بویه‌وه ئه‌گه‌رچی پێش چل ڕۆژیش بێت ئه‌وا ده‌بێت خۆی بشوات و گشت ئه‌وكاره‌ی بۆ دروست ده‌بێت كه بۆی دروست نه‌بوو ئه‌نجامی بدات .\n23 / شعبان / 1442 --- 6 / 4 / 2021\nبەش: ڕوونکردنەوەی شەرعی سەردان: ١٣١


ئه‌مریکا ده‌یه‌وێت خه‌ڵکی جیهان و ناوچه‌که کۆیله‌ی ئه‌و بن - Mehr News Agency\n24 sermawezê 2018 - 11:09\nNews Code 23217\nڕۆحانی له کۆنفڕانسی یه‌کگرتوویی ئیسلامی:\nئه‌مریکا ده‌یه‌وێت خه‌ڵکی جیهان و ناوچه‌که کۆیله‌ی ئه‌و بن\nسه‌رۆک کۆماری ئێران ڕایگه‌یاند که ئه‌مریکا له خه‌ڵکی جیهان و ناوچه‌که کۆیله‌یی ده‌وێت، ئه‌وان ده‌ڵێن که هه‌موو جیهان ده‌بێت ئه‌مریکایی بیر بکاته‌وه و ڕێز له ئه‌مریکا بگرێت.\nبه ڕاپۆرتی ئاژانسی مێهر، حه‌سه‌ن ڕۆحانی له ۳۲مین کۆنفڕانسی نێونه‌ته‌وه‌یی یه‌کگرتوویی ئیسلامی دوای پیرۆزبایی کردنی جه‌ژنی له دایک بوونی پێغه‌مبه‌ری ئیسلام (د.خ) و ئیمام سادق (د.خ)، وتی: زۆر خۆشحاڵم که به هۆی له دایک بوونی پێغه‌مبه‌ری ئیسلام و ئیمامی سادق ئێمه جارێکی دیکه وه‌ها پێکه‌وه بۆ یه‌کگرتوویی جیهانی ئیسلام کۆبووینه‌ته‌وه. پێغه‌مبه‌ری ئیسلام ته‌نیا بۆ مسوڵمانان نه‌بوو به‌ڵکوو په‌یامی پێکه‌وه ژیانی بۆ هه‌موو خه‌ڵکی جیهان هاورد و دینی ئیسلام دینی ڕێز گرتن له هه‌موو که‌رامه‌ته مرۆڤییه‌کانه.\nئه‌و زیادی کرد: ئه‌وه‌ی که ئه‌مڕۆ ئه‌مریکا له‌م ناوچه‌یه ده‌یه‌وێت کۆیله بوونه. ئه‌وان ده‌ڵێن که هه‌موو جیهان ده‌بێت ئه‌مریکایی بیر بکاته‌وه و ڕێز له بڕوای ئه‌مریکا بگرێت، ئێمه ده‌ڵێین مرۆڤه‌کان ئازادن و ده‌بێت به‌و جۆره بیر ده‌که‌نه‌وه پێیان خۆشه. ده‌بێت ڕێز له بیر و بڕوای یه‌کتر بگرین که ئه‌م شتانه ئێمه به جیهانێکی باش ده‌گه‌یه‌نێت.\nڕۆحانی جه‌ختی کرد: ناکۆکی ئێمه له‌گه‌ڵ ڕۆژئاوا ناکۆکییه‌که له کۆنه‌وه بوونی هه‌بووه. به‌ر جه‌نگی جیهانی یه‌که‌م و دوای جه‌نگی جیهانی دووهه‌میش ده‌بینین. ئه‌وان ده‌ڵێن گه‌وره‌یی به پێی ده‌سه‌لاته و ئێمه ده‌ڵێین به پێی داد و یه‌کسانی و ڕیزگرتن له یه‌کتره. ئه‌مه‌ش ناکۆکی ئێمه له‌گه‌ڵ ئه‌مریکایه. ئه‌مریکا و ڕۆژئاوا ده‌ڵێن که ده‌بێت به‌رژوه‌ندیان یه‌که‌مایه‌تی بێت، بانگهێشتی جیهانیش ده‌که‌ن که ڕێگه‌که‌ی ئه‌وان بگرنه به‌ر ئێمه ده‌ڵێین که ڕێگه‌ی مرۆڤ له لایه‌ن خودا و پێغه‌مبه‌رانه‌وه دیاری کراوه.\nڕۆحانی زیادی کرد: ئه‌و ۵ وڵاته‌ی چه‌کی ناڤۆکیان بوو، بوونه خاوه‌ندی ڤیتۆ کردن. ئه‌مه هیچ هۆکارێکی دیکه‌ی نه‌بوو. له‌م سیستمه هه‌ر که‌س چه‌کی کوشتاری به‌هێزتری به ده‌سته‌وه بوو، بووه خاوه‌ن مافی ڤیتۆ کردن. یه‌کێک له ئاسه‌واره خراپه‌کانی دوای جه‌نگی جیهانی دووهه‌م دروست کردنی شێرپه‌نجه‌ی ڕژیمی زایۆنی له ناوچه‌که‌ی ئێمه بوو. ڕۆژئاوا بڕوای به خه‌ڵکی ناوچه‌که نه‌بوو هه‌ر بۆیه ئه‌م شێرپه‌نجه‌یه‌ی ساز کرد.


◄ ئەنجام: Found 95, page 1 of 10 Items per page: 🗐 1 🗐 5 🗐 10 🗐 25 🗐 50 🗐 100\n📕 Album – Dr.Nawzad Yahya Bajger پەڕتووکیانە\n📅 کاتوو تۆمارکەردەی May 13 2017 9:40AM\n👁 ئی بابەتە 5,042 جارێ وینیان\nDr.Nawzad Yahya Bajger [ زیاتەر... 👁] 📕 ✖ 0 1 ✔ 99% ✍ م.ب. 13-5-2017 9:40:53\n📕 Designer, Painter & Scultor : Hadi Zia'-od Dini - هادی ضیا الدینی پەڕتووکیانە\n📅 کاتوو تۆمارکەردەی Oct 1 2013 10:09AM\n👁 ئی بابەتە 13,506 جارێ وینیان\nHadi Zia'-od Dini Yassavoli - یساولی 2010, Tehra [ زیاتەر... 👁] 📕 ✖ 0 0 ✔ 99% ✍ هـ.ب. 1-10-2013 10:09:10\n📕 hûnera kurd پەڕتووکیانە\n👫 نامێ تۆمارکەری جوان عومەر ئەحمەد\n📅 کاتوو تۆمارکەردەی Jun 24 2020 6:02PM\n👁 ئی بابەتە 260 جارێ وینیان\nHunera kurd Abdusamet Yîgît Çand û ankû demokras [ زیاتەر... 👁] ✖ 📕 ✖ 0 1 ✔ 99% ✍ ج.ع.ئـ. 24-6-2020 18:02:41\n📕 Hunerê Tabloyên Şerefnamê پەڕتووکیانە\n📅 کاتوو تۆمارکەردەی Mar 31 2014 12:40AM\n👁 ئی بابەتە 5,205 جارێ وینیان\nAbdulreqîb Yûsuf 1991 [ زیاتەر... 👁] 📕 ✖ 0 0 ✔ 99% ✍ هـ.ب. 31-3-2014 0:40:07\n📕 Jahrbuch für musikalische Volks u Völker-Künde پەڕتووکیانە\n📅 کاتوو تۆمارکەردەی Sep 18 2013 10:52PM\n👁 ئی بابەتە 4,034 جارێ وینیان\nDieter Christensen Verlag Walter de Gruyter & Co. [ زیاتەر... 👁] ✖ 📕 ✖ 0 0 ✔ 74% ✍ هـ.ب. 18-9-2013 22:52:02\n📕 KURDISH FOLK SONGS AND DANCES پەڕتووکیانە\n📅 کاتوو تۆمارکەردەی Nov 24 2012 11:02PM\n👁 ئی بابەتە 10,256 جارێ وینیان\nRalph S. Solecki Recorded by American archeologis [ زیاتەر... 👁] 📕 ✖ 1 0 ✔ 99% ✍ هـ.ب. 24-11-2012 23:02:13\n📕 Kürtlerde Sanat پەڕتووکیانە\n📅 کاتوو تۆمارکەردەی Apr 15 2015 8:20PM\n👁 ئی بابەتە 4,453 جارێ وینیان\nNergiza Tori Birinci Baskı\t: Aralık 1991 Dizgi\t: [ زیاتەر... 👁] 📕 ✖ 0 0 ✔ 96% ✍ هـ.ب. 15-4-2015 20:20:40\n📕 Seminararbeit Kurdisches Filmschaffen پەڕتووکیانە\n📅 کاتوو تۆمارکەردەی Sep 19 2013 1:03PM\n👁 ئی بابەتە 3,095 جارێ وینیان\nGeschichte – Struktur – Yilmaz Güney Institut fü [ زیاتەر... 👁] ✖ 📕 ✖ 0 0 ✔ 74% ✍ هـ.ب. 19-9-2013 13:03:25\n📕 Stran A-K پەڕتووکیانە\n📅 کاتوو تۆمارکەردەی Sep 19 2013 3:39PM\n👁 ئی بابەتە 2,342 جارێ وینیان\n... [ زیاتەر... 👁] ✖ 📕 ✖ 0 0 ✔ 72% ✍ هـ.ب. 19-9-2013 15:39:40\n📕 Stranên kurdi پەڕتووکیانە\n👫 نامێ تۆمارکەری رۆژهات سەعید\n📅 کاتوو تۆمارکەردەی May 28 2017 7:44PM\n👁 ئی بابەتە 1,773 جارێ وینیان\nCemila Celil [ زیاتەر... 👁] 📕 ✖ 0 0 ✔ 96% ✍ ر.س. 28-5-2017 19:44:54\n| کاتوو وەشکەردەیو لاپەڕەی: 0,218 چرکە!